Leon Lemmer: Universiteit Stellenbosch: Wim de Villiers se dilemma – praag.co.za\nLeon Lemmer: Universiteit Stellenbosch: Wim de Villiers se dilemma\n‘Die vraag is of die departement van hoër onderwys nie reeds ‘n rol in die opstoking van onrus speel en dit selfs befonds nie. Wat in elk geval duidelik is, is dat die departement enige sweem van universitêre outonomie minag.’\nWim de Villiers, die rektor van die Universiteit Stellenbosch (US), het op 1 April sy ampstermyn op die agtervoet begin. As blanke is hy in die plek van sy bruin voorganger, Russel Botman, aangestel. Daarby is hy ‘n man. As hy ‘n blanke vrou was, sou dit die kritiese, selfs vyandige, ingesteldheid jeens hom seker ietwat getemper het. In die sogenaamde nie-rassistiese en nie-seksistiese nuwe Suid-Afrika word dinge, wanneer dit blankes aangaan, in die eerste plek rassisties en dikwels ook seksisties benader. Wanneer ‘n swarte in ‘n pos aangestel word, is die mode-ingesteldheid dat dit transformatories of regstellend en dus in orde is. As dit daarby ‘n vrou is, is euforie aan die orde van die dag.\nDie punt is dat die populêre houding is dat ‘n blanke en veral ‘n man nie in ‘n pos aangestel mag word wat voorheen deur ‘n swarte (insluitende ‘n bruin swarte) beklee is nie, want daarmee word ‘n doodsonde gepleeg. Dit veroorsaak immers dat terrein wat deur swartes ingeneem is deur wittes herwin is. Dit druis in teen een van die allerheiligste heilige koeie in die nuwe Suid-Afrika, te wete transformasie. In die praktyk neem transformasie of regstelling dikwels die vorm van blatante en onregverdigbare bevoordeling van swartes ten koste van blankes aan. Dit word suiwer op grond van ras- en geslag gedoen en as geregtigheid geparadeer.\nWat kon De Villiers doen om uit hierdie haglike situasie te ontsnap? Breedweg was daar twee moontlikhede. Op 1 April was hy by die vurk in sy pad. Yogi Berra, ‘n oud-bofbalspeler, het gesê: “When you come to a fork in the road, take it.” Dit is wat De Villiers gedoen het. Daarmee het hy sy lot verseël, want hy moes koers inslaan, hetsy na links of regs. Hy kon links gaan en die weg van sy voorganger, ‘n militante ANC-aktivis, bewandel. Dit is die pad van mode-politiek en druis direk in teen wat ‘n rektor veronderstel is om te wees, naamlik iemand wat so ideologies neutraal as moontlik die akademiese heil van die universiteit najaag. De Villiers moes bedag daarop gewees het dat swartes deesdae kritiekloos met haas enige wanprestasie of misbruik van hulle posisie kan wegkom, maar dat dit nie vir blankes geld nie. Sodanige dubbele standaarde is immers een van die wesenskenmerke van die nuwe Suid-Afrika.\nDe Villiers was vry om regs te gaan en eer aan sy rektorskap te bring deur, soos dit hoort, die akademies beste belange van sy universiteit na te jaag. Dit is om akademiese redes dat ‘n universiteit bestaan. Aan ‘n universiteit behoort die beste moontlike onderrig aan die akademies beste studente gegee te word, wat noodwendig die aanstelling en bevordering van die akademies beste dosente en navorsers impliseer. In hierdie opsig het die US in die vorige eeu ‘n trotse tradisie gevestig. Tydens die rektorskap van Chris Brink en veral Russel Botman is egter fanaties gepoog om alles wat aan die tradisionele US herinner so gou en volledig moontlik af te breek. Twee kenmerke van die US van weleer is vir verguising en vernietiging uitgesonder: dat dit ‘n inrigting vir blankes was en dat die onderrigtaal Afrikaans was. Die gesonde akademiese lewe, die uitnemende akademiese prestasies en die harmonie, wet en orde wat voorheen op die kampus geheers het, is doelbewus misgekyk. Die US van weleer was ‘n aangename en ordentlike ruimte. In die plek van akademiese uitnemendheid het Brink en daarna Botman voorkeur aan die politiek van transformasie gegee, waaruit uiters destruktiewe gevolge gespruit het wat deesdae oral op die kampus sigbaar is.\nAs De Villiers gekies het om die enigste eerbare weg te volg, naamlik dié van die akademie, sou dit ruggraat van hom geverg het. Dit sou van hom vereis het dat hy in murg en been ‘n akademikus moet wees; iemand wat deur voorbeeldstelling en aktiewe leiding akademiese luister aan die US kon verskaf. As hy die situasie wat hy van Botman geërf het eerlik uit die akademiese oogpunt ontleed het, sou dit vir hom duidelik gewees het dat daar taalgewys net een sinvolle oplossing vir die US se taalprobleem is: Die Afrikaanse eentaligheid van die US moet herstel word. Dit beteken dat Engels as onderrigmedium uitgefaseer moet word; iets wat heeltemal moontlik is, want dit is reeds suksesvol in die vroeë US-geskiedenis gedoen. Moreel sou ‘n uitsluitlik Afrikaanse US ook die beste wees, want dit sou die US weer in ooreenstemming bring met sy stigtingsvoorwaarde soos gestel deur sy stigtingsdonateur, Jan Marais: “De Hollandsche Taal in zijn beide vormen – dwz Afrikaans zoowel als Nederlandsch – geen minder plaats dan het Engelsch innemen zal” (JC Steyn, Ons gaan ‘n taal maak, Centurion: Kraal Uitgewers, 2014, p 183). Prakties sou ‘n enkele onderrigmedium ook sinvol wees, want die ekstra werk wat twee onderrigmediums meebring (bv duplisering van lesings, vertaalwerk en tolking) kon uitgeskakel word.\nDaar kan teëgewerp word dat die uitfasering van Engels aan die US teen die politieke werklikheid van die nuwe Suid-Afrika indruis. Dit is immers ‘n feit dat die land in sy geheel grootliks onverdiend in die skoot van die ANC geval het. Die ANC se verlede en hede is van so ‘n aard dat die kamerade nie besef dat die begrip “ikoniese misdadiger” selfteenstrydig is nie. In die ANC is daar ‘n groot skeut kommunisme. Hoewel dit (feitlik) nooit openlik gesê word nie, is die kommunisme sterk in die ANC se departement hoër onderwys gevestig. ‘n Mens sou dink dit behoort dié plek te wees waar kommunisme nie geduld word nie. Wat daardie departement begeer, is gedwonge rasse-integrasie op al die kampusse van universiteite wat eens blank was. (Soos die nasionale sokkerspan mag die tradisioneel swart universiteite maar swart bly.) Die eens Afrikaanse universiteite word vir spesiale aandag uitgesonder. Die ANC se ideaal is dat hulle progressief verswart moet word, dus minstens totdat die studentekorps (en personeel) die demografie weerspieël. Wat die studente betref, moet aan twee eise voldoen word.\nEerstens moet die toelatingsvereistes verlaag word sodat “benadeeldes” die kampusse kan verswelg. Hieraan word stukrag by die toekenning van studiebeurse gegee deur swartes suiwer op grond van ras te bevoordeel. Ook word ras- en geslagsteikens of -kwotas by studierigtings ingestel sodat die getal en persentasie swart studente progressief meer en die blankes minder word. Die bevrydingsteoloog Nico Koopman, ‘n US-viserektor, het met die verregaande uitlating gekom dat dit “gelyke geleenthede vir almal” bied (US-webwerf 7 deser). Vir die ernstige en toenemende mate waarin hierdie beleid doelbewus en blatant studiegeleenthede van blankes ontneem, is daar geen simpatie nie. Dit is ‘n gedagte wat blykbaar nooit by die transformeerders opkom nie.\nIets wat nooit openlik erken word nie, is dat akademiese standaarde terselfdertyd noodwendig verlaag word. Dit word des te meer die geval omdat die owerheidsubsidie nie net bepaal word deur die getal studente wat tot studie toegelaat word nie, maar ook deur die getal studente wat afstudeer, dus die leergang vir ‘n kwalifikasie suksesvol voltooi. Daar is ongetwyfeld ook die neiging om sag met benadeelde of agtergeblewe studente te werk, want hulle akademiese toestand word nie aan hulleself toegeskryf nie maar aan die nalatenskap van apartheid. Dus, swartes word hier, soos elders, as die onskuldige slagoffers van blanke boosheid beskou.\nTweedens word vereis dat die onderrigtaal niemand mag uitsluit nie. Hier word selektief op Afrikaans gefokus. Net Afrikaans (en nie Engels nie) word geïdentifiseer as ‘n uitsluitingsmeganisme. Al die eens Afrikaanse universiteite moet dus nie net verswart nie maar ook verengels. Hierdie proses word “regstellende geregtigheid” genoem. Geregtigheid vir wie? Nie vir blankes en veral nie vir Afrikaners en Afrikaans nie, maar vir swartes wat die koloniale taal Engels verkies.\nHoe kan die US uit hierdie situasie ontsnap? Deur hom op universitêre outonomie te beroep. Dus deur te ontken dat die ANC hom die reg mag toe-eien om in akademiese sake in te meng. Maar die ANC-regering kan nie gemeet word aan dieselfde standaarde as beskaafde Westerse regerings nie. Die ANC aanvaar nie eens heelhartig die outonomie van die regbank nie. Blade Nzimande, die kommunistiese minister van hoër onderwys, het dit al uitdruklik gestel dat universiteite aan die ANC se wense moet voldoen anders sal hulle owerheidsubsidies in die gedrang kom.\nVir die US om ‘n akademiese inrigting te bly en ‘n outonome universiteit in die ware sin van die woord te wees, is die enigste uitweg om hom van die ANC-regering los te maak. Hy behoort geprivatiseer te word. In (tradisioneel) beskaafde lande, soos die VSA, ontvang private universiteite steeds finansiële ondersteuning van die staat, hoewel in mindere mate as staatsuniversiteite. Wat die private universiteite aan geld inboet, word meer as vergoed omdat hulle outonoom funksioneer. Hulle kan dus strenger toelatingsvereistes vir studente stel en die resultaat hiervan is hoër akademiese standaarde. Wanneer studente om werk aansoek doen, word meesal voorkeur gegee aan die kandidate wat aan private universiteite gestudeer het. Dit is ook die weg wat die US behoort te volg. Hy kan sy akademiese siel behou deur dit nie, soos tans, vir staatsubsidies te verkwansel nie.\nSodanige breuk met die regering word jaarliks makliker omdat die owerheidsubsidie ‘n al hoe kleiner persentasie van die begroting uitmaak. Die US behoort aan homself die ideaal van ‘n suiwer akademies-gedrewe private Afrikaanse universiteit te stel. Die universiteit hoef nie progressief al hoe groter te word soos die ANC begeer nie. In sigself is ‘n al hoe groter universiteit ‘n onding en des te meer in ‘n dorp soos Stellenbosch. Eksklusiwiteit gegrond op akademiese gehalte en onderrig in Afrikaans behoort die ideale te wees.\nIn teenstelling met hierdie akademies gesonde idealisme moet hierdie vraag egter gestel word: Hoe lyk die US deesdae? Die harde werklikheid is dat De Villiers nie die smal akademiese weg gekies het nie. Hy gee voorkeur aan die skynbaar makliker politieke pad. Hierdie breë weg is deurspek met ANC-gedienstigheid. Pleks van voorkeur aan ‘n sterk akademiese oriëntasie te gee, het hy sy seën oor Botman se politieke manewales uitgespreek. Daarby kon dit nie bly nie. De Villiers het van die begin af besef dat hy nie bloot in dieselfde mate as Botman die pad van ANC-gedienstigheid kan loop nie; dat hy Botman moet oortref as hy as blanke enigsins polities aanvaarbaar wou wees. Dít is ‘n verloorpad. Nie net druis dit lynreg teen gesonde akademiese oorwegings in nie; dit maak beheer oor die politieke situasie onmoontlik. Daar bly geen ruimte vir universitêre outonomie oor nie.\n‘n Kortbegrip van waar die US hom binne 6 maande na De Villiers se diensaanvaarding bevind, is op die US-webwerf (22 deser) beskikbaar. Die aanleiding was die Luister-video, wat herinner aan die Reitz-video wat tot die rektorskap van Jonathan Jansen aan die Universiteit Vrystaat UV) gelei het. (Daarmee het die UV, soos die US, van die akademiese pad afgewyk en die politieke pad betree. Die aanduidings is dat dit binnekort tot die afskaffing van onderrig in Afrikaans aan die UV gaan lei. Die vooruitsigte van Afrikaans aan die US is nie noodwendig beter nie.)\nDie Luister-video word nie deur die US-bestuur as ‘n propagandadokument beoordeel nie. Daar word sonder meer aanvaar dat “ons [swart] studente steeds uitgelewer is aan onmenslike ervarings van rassisme en ander vorms van diskriminasie.” Hierdie reaksie is soortgelyk aan die Suid-Afrikaanse Rugbyunie (Saru) se reaksie op Cosatu se valse bewering dat 5 swart en 2 wit Springbokrugbyspelers by hom oor die stadige pas van transformasie gekla het. Die bestuur van die US en Saru verstaan nie ideologie en propaganda nie en reageer met die uiterste naïwiteit daarop. Hermann Giliomee het onlangs in ‘n onderhoud van US-dosente gesê: “Dis mense wat geen begrip van die politieke werklikhede het nie” (Die Burger, 7 deser, p 13). Ek beskou hierdie opmerking as van toepassing op veral die US-bestuur. By die video-dialoog was daar glo 22 studente en ‘n dosent betrokke. Daar is geen sprake van optrede teen hierdie 23 mense wat die naam van die US beswadder het nie. Pleks daarvan soek De Villiers guns by hierdie elemente met sy verwysing na “die beëindiging van die diensverhouding van ‘n [blanke] dosent [Anton Stander] wat ‘n rassistiese SMS gestuur het”.\nDe Villiers lys dan die transformasie-aksies wat hy geloods het. Hulle is in sommige gevalle eerder van ‘n politieke as akademiese aard, soos die menswaardigheidsoptog, die verwydering van die Verwoerd-plaket, die instelling van ‘n Kantoor vir Transformasie en ‘n Transformasiekomitee, asook die daarstelling van ‘n Navorsingsleerstoel in Versoening en Transformasie. ‘n Bruin viserektor en ‘n bruin rektorsassistent is ook aangestel. De Villiers noem hulle “strategiese aanstellings in die US se topbestuur.” Ander aksies diskrimineer openlik teen blankes, soos die beursfonds vir die bruin nasate van Die Vlakte se eertydse inwoners, R70 miljoen vir die transformasie van die personeelkorps en die teiken van ‘n meerderheid swart studente teen 2018. [Volgens ‘n berig op die US-webwerf (7 deser) is die teiken 53% swart studente en 60% vrouepersoneel in 2020. In die Tuin van Eden was daar ‘n gelyke getal mans en vroue. De Villiers wil op hierdie paradyslike toestand verbeter met ‘n oorwig van vroue. Polities korrek bestaan daar aan die US nie so iets soos minimum teikens vir mans, blankes of Afrikaanssprekendes nie.] Daar word ook verwys na die “progressiewe koshuisplasingsbeleid”. [In sy toespraak op 26 deser het De Villiers erken dat die oogmerk hiermee (gedwonge) rasse-integrasie is.] Vir ‘n akademies geöriënteerde mens soos ek is dit moeilik om te aanvaar dat die rektor van ‘n universiteit behae kan hê in anti-akademiese politieke aksies en blatante rasse- en kulturele diskriminasie teen sy eie mense, dus teen blankes wat die US beskou het as ‘n plek waar hulle tradisioneel hoort en waar hulle kultureel (bv in Afrikaans) geborge kon voel.\nDie eerste persberig oor die Luister-video het op 22 deser in Die Burger (p 4) verskyn. Daarvolgens is dit anonieme US-studente en ‘n -dosent en 5 studente van die naby geleë Landboukollege Elsenburg wat op die video praat. Die video is deur Markus Hegewisch van Contraband vervaardig. In Die Burger van 24 deser (p 4) is oor die bogenoemde verklaring van De Villiers berig. Sy ontkenning dat tugstappe teen Open Stellenbosch (OS) se protesoptredes gedoen gaan word, word genoem. Tog het OS-lede sy gesag openlik uitgetart en blykbaar nog nooit volgens die US-voorskrif vooraf om verlof vir hulle ontwrigtende optrede aansoek gedoen nie. De Villiers het self sy mag tot optrede teen OS gesaboteer deur in die genoemde US-webwerfberig van 22 deser sy “afkeur van magsvertoon” te dokumenteer. Dit sal OS-lede ongetwyfeld in hulle kwaad sterk.\nDaarna het die moontlikheid om die video vir politieke doeleindes uit te buit by politici inslag gevind. Op 26 deser berig Die Burger (p 5) dat die ANC wil ingryp om die pas van US-transformasie (dus veral verswarting en verengelsing) te versnel. Die US-bestuur moet glo so gou moontlik (reeds op 1 September) voor die parlement se portefeuljekomitee oor hoër onderwys verskyn. Dit is duidelik dat veral Afrikaans as onderrigmedium in die spervuur is. Daar word nou gesê dat almal wat hulle menings op die video gelug het OS-lede is. Die departement van hoër onderwys het erken dat hy reeds geruime tyd die moontlikheid ondersoek “om komitees wat ‘rassisme bestry’ op universiteitskampusse te vestig”. OS is dus die soort opruiende organisasie wat op die steun van daardie departement kan reken. Die vraag is of hierdie departement nie reeds ‘n rol in die opstoking van onrus speel en dit selfs befonds nie. Wat in elk geval duidelik is, is dat die departement enige sweem van universitêre outonomie minag. Die portefeuljekomitee vergader op 28 deser met OS-lede sodat hulle op 1 September beter met skietgoed teen die US-bestuur toegerus is.\nDie kantoor van die ANC se hoofsweep het te kenne gegee dat hy gewalg is deur die “apartheidskultuur” en dat hy nie sal rus voor dit uitgeroei is nie. Daar word gewag op die portefeuljekomitee se verslag en dan sal besluit word of ‘n klagte by die Menseregtekommissie (MRK) ingedien gaan word. Daar word gehoop dat die MKR hom reeds met hierdie saak bemoei. Wat ondersoek moet word, is “al die voormalige wit onderriginstellings waar rassisme steeds hoogty vier.” Daar word klaarblyklik aangeneem dat swart geledere vry van rassisme is. Die DA, dus die ANC Lite, het gesê dat ondersoek na die feite van die saak ingestel moet word. Geen heil vir blankes en Afrikaans moet uit hierdie oord verwag word nie, want die DA wil in al hoe groter mate die land regeer en daarvoor het hy toenemend die steun van swartes eerder as dié van wittes nodig.\nDe Villiers se kommentaar is dat hy die geleentheid verwelkom om voor die portefeuljekomitee te verskyn sodat hy oor die US se vordering met transformasie verslag kan doen en “sy omvattende transformasieplanne” met hulle kan deel. Hierdie planne sluit versnelde transformasie in. Daar is geen sprake van dat hy die departement hoër onderwys se minister en amptenare of sy protefeuljekomitee se reg van inmenging in die US se sake bevraagteken nie. Omdat De Villiers as rektor nog deurgaans polities ingestel was, het hy nie die verweer dat sy preokkupasies akademies is en dat die ANC-kamerade en hulle DA-meelopers hulle neuse uit die US se sake moet hou nie.\nUit die berig van 27 deser (Die Burger, p 6) blyk ‘n verdere verslegting van die situasie. Nou word daar gepraat van ‘n “krisis met rassisme” aan die US wat ernstige aandag verg. “Indien die bewerings wat in die video gemaak word waar is, dink ek dit is gronde vir ‘n algehele bestuursverandering,” het Frans Cronjé, die uitvoerende hoof van die Instituut vir Rasseverhoudinge, gesê. “Die US moet besluit of hy Afrikaans of Engels is, want hy kan nie tweetalig wees met al hoe meer swart studente wat onderrig in Engels verwag nie. Dit is wat die wrywing veroorsaak.” ‘n Mens kan kwalik glo dat Cronjé tot sulke dwase uitlatings in staat is. Dit bevestig weereens dat die grootste vyande van Afrikaans uit eie geledere kom. Hy maak dit per slot van sake duidelik dat nie net die US nie maar al die plaaslike universiteite eentalig Engels moet word. Weens sy verregaade uitlatings het McBrolloks in 2011 vir Nico Koopman tot “Poepol of the Week” verklaar. As McBrolloks steeds hierdie toekenning doen, kan hy dit gerus ernstig oorweeg om vir Cronjé op dieselfde manier te vereer.\nDie berig sluit soos volg af: “OS het gister in ‘n ope brief [sekerlik om die maksimum publisiteit uit die situasie te tap] aan die minister van [hoër] onderwys, dr Blade Nzimande, gesê hy verwelkom die optrede deur die portefeuljekomitee en gevra dat die minister OS in die openbaar ondersteun. Nzimande het daarop gesê hy het aan die US-raadsvoorsitter geskryf en gevra hoe die universiteit die kwessies gaan oplos.”\nVanjaar word Jan Marais se afsterwe en sy ruim skenking aan die US na ‘n eeu herdenk. Die Burger is vanjaar ook ‘n eeu oud en sy stigting, wat deur Marais se vrygewigheid moontlik gemaak is, word ook herdenk. Maar ek vind dit weersinwekkend dat die De Villiers-US verseg het om ‘n plegtigheid ter ere van Marais op die kampus te hou. In sy intreerede het Jonsathan Jansen belowe dat terwyl hy die rektor is die UV Afrikaans sal wees. Die aanduidings is dat daardie onderneming vergete is en in elk geval geïgnoreer word. Aan die US is die situasie selfs slegter. De Villiers het in hierdie gedenkjaar dit by meer as een geleentheid beklemtoon dat die US nie ‘n Afrikaanse universiteit is nie. Hy het, sover bekend, nog nooit openlik na Marais se stigtingsvoorwaarde vir die US verwys nie, om van die eerbiediging daarvan nie te praat nie. Hy word ook nie tot verantwoording geroep nie. Sy transformasiemanie druis teen Afrikaanslojaliteit in.\nDit sal teen De Villiers se polities korrekte grein gaan om die Marais-stigtingvoorwaarde as ‘n verweer aan die ANC-kamerade te noem. Hy sal daarom ook nie aan hulle sê dat hulle maar van die afskakeling van Afrikaans tot die mindere US-onderrigtaal kan vergeet nie. De Villiers se wesenlike probleem is dat sy gedrag sedert 1 April sodanig is dat hy gesorg het dat hy nie ‘n akademiese voet het om op te staan teen die aanslag van die bose politici nie. Hy sal ongetwyfeld nog groter versnelling van transformasie belowe en seker op alles uit ANC-geledere ja en amen sê, onder meer omdat Frans Cronjé ‘n algehele bestuursverandering in die vooruitsig gestel het. Niks motiveer iemand meer tot hartlike samewerking en algehele onderdanigheid as die bedreiging van jou betrekking en vergoeding nie.\nMaar daar is ‘n hipotese wat telkens in my gemoed opduik: Dalk is die ANC se bemoeiing met die US se sake vir De Villiers glad nie problematies nie. Hou in gedagte dat hy volgens eie erkenning tydens sy lang buitelandse verblyf veramerikaans het. As rektor beroep hy hom nooit op sy Afrikanerskap nie. Hy het nog nooit ‘n aanduiding gegee dat hy die belange van blankes en Afrikaanssprekendes ernstig opneem nie. Hy het ook nog geen versekering oor die toekoms van Afrikaans aan die US gegee nie. Wanneer hy ‘n toespraak hou, soos dié op 26 deser, praat hy hoofsaaklik Engels. Daar is ook die waarneming dat politieke oorverligtheid dislojaliteit jeens Afrikaans meebring. Dink maar aan gevalle soos Willie Esterhuyse, Leon Wessels en Antjie Krog.\nDalk verwelkom De Villiers ANC-inmenging regtig omdat dit aan hom die verskoning bied om die US te transformeer soos hy dit sedert sy diensaanvaarding in elk geval wou hê, naamlik ‘n eentalig Engelse universiteit. Hierin sal hy waarskynlik sterk deur Nico Koopman, sy “strategiese” viserektor belas met transformasie, gesteun word. Net soos by Russel Botman is Koopman se model vir die US myns insiens die Universiteit van Wes-Kaapland, wat van ‘n oorwegend Afrikaanse universiteit in ‘n eentalig Engelse universiteit getransformeer is. Hiervolgens veroorsaak die ANC se bemoeiing geen dilemma vir De Villiers nie. Dalk bied dit veel eerder aan hom ‘n gulde geleentheid. In sy toespraak op 26 deser (US-webwerf 27 deser) het De Villiers gesê: “We need to open Stellenbosch University even more.” Let op sy doelbewuste OS-sinspeling. De Villiers, Koopman, OS en die ANC is myns insiens tjommies; almal eendragtig teen Afrikaans.\nEn Die Burger? Bitter min is vanjaar oor Jan Marais gepubliseer; selfs nie ‘n enkele hoofartikel of redaksionele rubriek nie. Sover ek weet, is daar vanjaar nooit in Die Burger na Marais se US-stigtingsvoorwaarde verwys nie; selfs nie in die resensie van Pieter Kapp se boek oor Marais nie. Oor die huidige ernstige bedreiging van die voortbestaan van Afrikaans aan die US het Die Burger nog nie sy standpunt gepubliseer nie. Die heil van Afrikaans word deur hierdie joernaliste klaarblyklik as van mindere belang beskou. Dit is ‘n makroskande.\nSkrywer Leon LemmerGepubliseer op 29 Augustus 2015 31 Augustus 2015 Kategorieë Leon Lemmer, RubriekeSleutelwoord akademie, Antjie Krog, Leon Wessels, links, Luister-video, Nico Koopman, regs, Russel Botman, Universiteit van Stellenbosch, Willie Esterhuyse, Wim de Villiers\nVorige Vorige artikel: Marteling in SA deur polisie laat menseregte-organisasies koud\nVolgende Volgende artikel: Leon Lemmer: Max du Preez oor Afrikaners en Afrikaans op Stellenbosch


Mercedes jaag F1 in swart motors oor rassisme | Maroela Media\nMercedes se renmotor vir die komende seisoen. Foto: Twitter.\nDie silwer Mercedes-renmotor sal met ’n swart een vervang word wanneer vanjaar se Formule Een-seisoen in Oostenryk wegspring.\nMercedes het gister aangekondig dat hulle in swart renmotors vir die komende F1-seisoen sal jaag in ’n poging om rassisme te beveg, terwyl daar ook gepoog word om ’n meer diverse span op die been te bring.\nDie 35-jarige – wat sal poog om Michael Schumacher se rekord van sewe wêreldkampioentitels te ewenaar – het die sport “wat deur wit mense oorheers word” en van sy medebestuurders gekap ná die dood van George Floyd in Amerika. Hy wil onder meer ’n kommissie van stapel stuur om die diversiteit van motorsport te verbeter.\n“Dit is ongelooflik belangrik dat ons hierdie geleentheid aangryp en dit gebruik om onsself op te voed om betekenisvolle veranderinge aan te bring – veral as dit by gelykheid en inklusiwiteit kom,” het Hamilton gesê.\nLewis Hamilton vier ’n oorwinning. Foto: (AP Photo/Luca Bruno)\nVolgens Hamilton het hy reeds met Mercedes se F1-baas Toto Wolff oor die belangrikheid van ’n verenigde front gepraat.\n“Ek het persoonlik al rassisme ervaar, terwyl ek toegekyk het hoe van my familie en vriende ook daaronder deurgeloop het. Ek praat uit my hart wanneer ek ’n beroep op verandering doen.”\nMercedes het Maandag gesê dat net 3% van hul werknemers uit minderheidsgroepe bestaan, terwyl vroue 12% van hul werkers uitmaak.\n“Ons sal nie van die probleem wegskram nie,” het Wolff gesê.\nDie voormalige F1-baas Bernie Ecclestone is ook deur Hamilton gekritiseer.\nVroeër het die 89-jarige Ecclestone, ’n motorsportlegende, in ’n onderhoud gesê dat swart mense soms groter rassiste as wit mense is.\n“Dit is hartseer en teleurstellend om sulke kommentaar te lees. Maar dit is presies wat fout is; onkundige kommentaar wat net wys hoe lank die pad is wat ons nog as samelewing moet stap voordat ware gelykheid in werking kan tree,” het Hamilton daarop gesê.\nEcclestone het homself verweer en gesê dat hy nie teen swart mense is nie.\n“Die teenoorgestelde is eintlik waar. Om die waarheid te sê, Lewis se pa wou saam met my ’n onderneming begin het; hy het goeie roeimasjiene gemaak. Ek sou dit nooit eens oorweeg het as ek iets teen swart mense gehad het nie.\n“Oor die jare het ek al baie wit mense ontmoet van wie ek nie hou nie, maar nog nooit ’n swart mens van wie ek nie hou nie.”\nmaak asb n WIT motor ook – vir die Rassisme teen WIT mense en Plaas moorde op WIT Boere – julle maak my siek met die Rassisme storie – Dit is wereld wyd en alaml word geraak nie net Swart nie. Wees asb regverdig teen WIT mense in Suid Afrika ook.\nMaar my maggies, dit beteken mos al die ander spanne wat dit nie doen nie is rassiste volgens vandaag se standaarde\nHamilton is een van die 1000 rykste mense in Engeland, maar hy het die mense wat “wit” monumente wil afbreek, ondersteun.\nMercedes, julle moet verskoning vra dat julle begin is deur Duitsers (Blankes/Europeërs) in ‘n Europese land. Dat julle vernuf, kreatiwiteit en finansiële sukses te danke is aan blankes wat intellektueel en kreatief uitnemend was. Dis ‘n skande. Elders, sukkel ons nog plek-plek om ‘n kruiwa te balanseer, so wie gee julle die reg om so te presteer?\nAg ou Lewis Hamilton, jou aksies is lagwekkend. Jy sal die laaste persoon wees wie se mening ek sal ondersteun. Ek is beslis nie n fan van jou nie en ken ek hordes mense wat soos ek voel.


Kerk se besluitnemers praat mét eerder as oor gays - Christians\nDs Louis van der Riet verlaat die verhoog waarop hy en vyf ander ‘n gesprek gevoer het om te illustreer hoe die gay-kwessie as gesprek eerder as debat benader kan word. Foto’s: Le Roux Schoeman\nTwintig jaar gelede was hierdie nog ’n taamlike “tough crowd”. Daar is daai dae sommer van die vloer af geskerts: God het Adam and Eve geskape, nie Adam and Steve nie. Intussen blyk dit daar het ’n skuif in die NG Kerk plaasgevind. Sommige meen gletseragtig stadig. Ander meen gans te vinnig. En hulle sit selfs met vrees dat hulle as liefdeloos uitgekryt sal word as hulle teen gay verbintenisse praat, sê ds Steven Sass. “Ek wil nie die liefdelose ou wees nie.”


Boek van die maand: In 'n land sonder voëls | Maroela Media\nHarry Kalmer se jongste boek, In ŉ land sonder voëls, speel af iewers in die middel van die 21ste eeu – in die toekoms wat nie noodwendig ŉ verbetering op die verlede is nie, en in ŉ era waarin dit duidelik word dat die mens nie afskeid geneem het van die gruwelike vergissings wat geskiedenis genoem word nie.\nNá die Chaos – min of meer die tyd waarin ons tans lewe – het die Wending aangebreek en moes die mensdom in ŉ referendum stem. Wat hulle ook gedoen het: ten gunste van ŉ ekonokrasie wat alle korrupsie, geweld én oorloë tot ŉ einde sou bring en waarin die Korporasie die septer sou swaai.\nDie defekte wat ŉ mens reeds in demokrasie teëgekom het, dat “enigiets wat enigsins genuanseerd is, uit omloop (is)”, het ná die Wending des te meer gestalte gekry.\nBenewens sosio-politieke skuiwe het die klimaat uiteraard ook sý bydrae tot agteruitgang gelewer. Tussen die son en die aarde is ŉ wolklaag en as die son wel deurkom, blaas ŉ sonfluit en moet almal terstond skutbrille opsit. Vliegtuie kan nie meer bedags vlieg nie, en Koreaans word wyer as net Noord- en Suid-Korea gepraat. Terloops. Dié twee lande is herenig.\nDie hoofkarakter is Adam Burger, ŉ man wat besig is om met ŉ vergrootglas ŉ boek te lees oor die ouderdom, Tom Payne se The Ancient Art of Growing Old. Dit is ŉ kuns wat Burger self besig is om te beoefen, hoewel sy aktiewe jeug en middeljare (hy het by drie geleenthede die Comrades gehardloop) hom goed te pas kom.\nDit is nie om dowe neute dat Burger dié boek tussen bourommel uitgrawe nie: Boeke kry binne die bestek van dié roman veel meer betekenis as wat dit op die oog af lyk. So kom die Bybel ook ter sprake en hoewel die inhoud bevraagteken word, word veral die Ou Testament ŉ draad wat in die tekstuur van die roman ingeweef word. Daar is verwysings na die paradys, die vrug (weliswaar appels met wurms in), die slang en ŉ woesteny buite die tuin.\nŉ Wêreld sonder voëls het ook plae van Bybelse omvang tot gevolg. Nie net muskiete nie, maar ook paddas. En die gebruik van die woord plaag is nie oordrewe nie.\nSoos in ander van Kalmer se boeke is dit universele temas wat aan die orde kom: dié van verlies, dood, selfdood, broosheid en bo alles die opperste liefde, wat op ŉ manier ook die verhaal is van Faustus, die man wat ŉ transaksie aangegaan het met die duiwel. En almal weet met dié vent (wat nie altyd ŉ man is nie!) wen jy dalk groot maar verloor jy nog groter.\nKalmer se droë humor slaan dikwels onverwags deur en die manier waarop hy dit aanwend is aanduiding van sy vakmanskap.\nNá ŉ ontmoeting met Mefistofela is dit ŉ Strauss-wals wat speel in die voertuig waarin Burger ry. Kalmer beskryf nie die spesifieke wals nie, maar dit kan in dié konteks kwalik iets anders wees as die opus 101 met die aanhaling uit Openbaring van die duiwel wat uit die hemel gewerp word. Pas ná die Strauss is dit Bruce Springsteen wat “Born in the USA” sing. Wat ŉ mens laat wonder of die duiwel wel verslaan is. Dwarsdeur die boek is dit die fyn spel met woord en teken, met simbool en betekenis wat die leeservaring so uitdagend én lonend maak.\nIn ŉ land sonder voëls het elemente van ŉ spanningsroman, veral die middelste gedeelte met die subtitel “Vlug”. Weerskante lê “Fladder” en “Land” en die toonaard van dié twee meer meditatiewe dele word medebepaal deur dié opskrifte. Ten opsigte van die onthutsende én berustende aard van besinning.\nHarry Kalmer se In ŉ land sonder voëls word uitgegee deur Penguin. Die boek kos R280.


Food Lovers Recipes | MALVALEKKER-FONDANTMALVALEKKER-FONDANT\n½ koppie wit botter (jy gaan jou hande en vingers hiermee smeer, so hou dit waar jy maklik en gou daarby kan kom)\nSmelt die malvalekkers en 2 eetlepels water in ‘n mikrogolf of dubbelkoker: Sit die bak in die mikrogolf vir 30 sekondes, maak oop en roer, weer terug vir 30 sekondes, dan weer oop en roer, doen die totdat alles gesmelt het. Dit neem gewoonlik so 2 minute. Gooi nou 3/4 van die versiersuiker bo-oor die gesmelte mengsel.\nBedek jou hande BAIE GOED met die botter, palms, agterkant en tussen die vingers. Smeer dan jou werksarea ook baie goed met die botter en gooi die malvalekker/versiersuiker mengsel in die middel.\nBegin knie soos jy brooddeeg sou knie. Dit is baie taai. Hou aan knie en voeg die oorblywende versiersuiker by en knie nog. Smeer jou hande en werksarea met die botter as die mensgel nog vassit.\nAs die mengsel maklik skeer, is dit te droog, voeg ‘n 1/2 teelepel water op ‘n slag by en knie. Dit neem etlike minute om ‘n gladde elastiese deeg te kry. Dit moet redelik elasties wees, sodat dit nie skeur wanneer dit oor die koek geplaas word nie.\nDis die beste om dit te laat staan, toegemaak oornag. Maar dit kan ook dadelik gebruik word. As daar klein wit suikerkolletjies is, sal jy net nog moet knie of nog water moet byvoeg.\nOm die fondant te bêre, smeer ‘n goeie laag botter, en sit in ‘n plastiese sakkie en dan nog ‘n sakkie wat kan seel, druk oortollige lug uit.\nDie fondant hou goed in die yskas vir weke. Onthou jy kan dit voor die tyd maak en bêre, en dit dan gebruik soos en wanneer jy dit benodig.\nResep geplaas deur Petra Pretorius Seaton\n« MAKLIKE PANNEKOEK\nVARKBOUD MET ROSYNE SOUS »


Android ontvang 'n nuwe logo en handelsmerk om plek te maak vir die nuwe weergawe | Kreatiewe aanlyn\nGoogle het 'n oomblik geneem om 'n video te onderrig die nuwe ontwerplyne van die volgende evolusie van Android. 'N Video wat die kleurpalet en meer as belangrike riglyne toon om te weet hoe hierdie bedryfstelsel die volgende paar jaar sal wees.\nHulle maak ook bekend dat hulle sal sit die aksent op die kleur sodat dit uitstaan as die ontwerptaal in programme, oplossings en bedryfstelsels, asook om die kleure van die baie goed gekose palet te wys.\nDie laaste keer dat u 'n opdatering ontvang het in logo en handelsmerkontwerp was in 2014. Dit is hierdie jaar waarin 'n meer moderne voorkoms bekendgestel word en waarin hul vriendelike Android-pop nie vergeet word nie.\nDie logo-ontwerp is geïnspireer deur die Android-robot, een wat tot die gemeenskap behoort en wat die simbool was van hierdie bedryfstelsel wat vandag die meeste op die planeet geïnstalleer is. Dit is die robot wat nou 'n spesiale plek in u logo het.\nDit was het die logo van groen na swart verander en die rede is omdat dit duideliker lyk as u op hierdie manier lees. Na die kleur gesê, sien ons dat die robot ook beteken dat hulle vleuels sal begin aanpas in hul bedryfstelsel met die volgende Android 10-weergawe; wat terloops nie meer na 'n nagereg soos die vorige genoem sal word nie.\nIn die video wat ons deel U kan 'n gedeelte van die werk aan die herontwerp van die logo sien en daardie kleurpalet wat in die komende jare gebruik gaan word. Die waarheid is dat dit baie gebalanseerd is en die riglyne van die ontwerptaal wat die afgelope jaar deur die groot G gesien is, volg.\nMoet nie misloop nie hoe Google die donker tema vir hul nuwe opdatering ontwerp het van Android.\nVolledige pad na artikel: Aanlyn kreatiewe » algemene » inspirasie » Dit is die nuwe voorkoms van die Android-handelsmerk\nSlidesgo, 'n hulpmiddel vir professionele persone\nEn daardie koeke versier soos met naald en draad gespin


DIE DOEL EN BETEKENIS VAN GELYKENISSE | 4windkoinonia\n← Natuurlike SIG vs geestelike INSIG\nGod is die Vuur wat alle vlees sal verteer →\nPosted on Januarie 6, 2011\tby 4windkoinonia\nDit is belangrik om die betekenis van ‘n “gelykenis” te begryp omdat dit so baie in die Nuwe Testament gebruik word. Om die waarheid te sê die hele Bybel kan nie verstaan word alvorens hierdie belangrike aspek in God se plan verstaan word nie. Waarom is “gelykenisse” so belangrik? Waarom het Jesus NET deur gelykenisse met “die skare” gepraat?\nMat 13:34 Al hierdie dinge het Jesus deur gelykenisse vir die skare gesê, en sonder gelykenis het Hy vir hulle niks gesê nie…\nGelykenisse het alles te doen met die aardse afbeelding van geestelike dinge. Dit word vir ‘n spesifieke rede ingespan deur God. Die valse leraars leer dat God gelykenisse gebruik om geestelike dinge makliker verstaanbaar te maak, sodat self ‘n kind geestelike dinge kan verstaan. Niks kan verder van die waarheid wees as mens net Jesus se eie woorde lees oor waarom Hy gelykenisse gebruik het:\nMat 13:1-3 En op daardie dag het Jesus uit die huis uitgegaan en by die see gaan sit. 2 En groot menigtes het by Hom vergader, sodat Hy in ‘n skuit geklim en gaan sit het. En die hele skare het op die strand gestaan. 3 En Hy het baie dinge deur gelykenisse tot hulle gespreek .…\nMat 13:10-11 En die dissipels het gekom en vir Hom gesê: Waarom spreek U tot hulle [die menigte / die skare] deur gelykenisse? Toe antwoord Hy en sê vir hulle: Omdat dit aan julle gegee is om die verborgenhede van die koninkryk van die hemele te ken, maar aan hulle is dit nie gegee nie.\nMat 13:13 Daarom spreek Ek tot hulle deur gelykenisse, omdat hulle, terwyl hulle sien, nie sien nie, en terwyl hulle hoor, nie hoor of verstaan nie.\nWel daar is dit so duidelik soos daglig indien mens nie verblind word deur die waarheid nie. Gelykenisse verblind “die menigte” / “die skare” wat Jesus volg vir fisiese dinge. Ons almal is op ons eie tyd deel van “die skare” en God gebruik dan juis die welluste en trots in ons aardse mens, die korrupte Adam, om oor ons harte (dit beteken ons ons denke) ‘n bedekking te plaaas, en ons oë (ons geestelike insig) te verblind, en ook word ons ore (ons geestelike begrip) afgesny SODAT ons nie die geestelike boodskap kan “sien” of “hoor” nie:\n1Jn 2:15-16 Moenie die wêreld liefhê of die dinge wat in die wêreld is nie. As iemand die wêreld liefhet, dan is die liefde van die Vader nie in hom nie. 16 Want alles wat in die wêreld is—die begeerlikheid van die vlees en die begeerlikheid van die oë en die grootsheid van die lewe—is nie uit die Vader nie, maar is uit die wêreld.\nDie “liefde van die Vader” is heel anders as die liefde wat in ons vlees, ons wêreld, voorkom. Ons liefde vir ons eie wêreld en al sy aanhangsels skei ons van die liefde van die Vader. God gebruik dus juis ons aardse voorhangsel om die ware heiligdom in Christus in te gaan. Niemand in fisiese Israel, selfs nie eens die priesters, kon met ‘n “liggaamsgebrek” die tempel van God eens nader nie -alles vir ons eie lering as ons kan sien dat vlees en al sy aanhangsels korrup is en nie deel is van God se “geestelike dinge” nie.\nLev 21:21-23 Geen man uit die nageslag van Aäron, die priester, aan wie ‘n liggaamsgebrek is, mag nader kom om die vuuroffers van die HERE te offer nie. ‘n Liggaamsgebrek is aan hom; hy mag nie nader kom om die spys van sy God te offer nie. 22 Wat die spys van sy God aangaan, hy mag van die hoogheilige en heilige gawes eet; 23 maar hy mag nie na die voorhangsel gaan en na die altaar nie nader kom nie, omdat ‘n liggaamsgebrek aan hom is, dat hy my heiligdomme nie ontheilig nie; want Ek is die HERE wat hulle heilig.\nVlees en al sy aanhangsels is in mislukking geskep en was aan nietigheid en verganklikheid onderworpe “in die hand van die Pottebakker”!!!\nJer 18:4 En die voorwerp wat hy besig was om te maak, het misluk—soos dit gaan met klei in die hand van die pottebakker…\nRom 8:20 Want die [fisiese / vleeslike / tydelike] skepping is aan die nietigheid onderworpe nie gewillig nie, maar ter wille van hom wat dit onderwerp het\nAs ons dit kan sien dan weet ons ook dat die vlees dus ‘n tydelike hangsel of ‘n skans is tussen ons en God wat God self daar plaas het vir Sy doel, totdat dit deur Hom weggeneem word. Dit is wat die dood van Jesus vir ons beteken. Vir hulle vir wie dit gegee word om te sien, word die krag en gewilligheid gegee om saam met Christus te sterf. Dit is wat Sy opstandingskrag in ons bewerkstellig:\nMat 10:37-40 Wie vader of moeder bo My liefhet, is My nie waardig nie; en wie seun of dogter bo My liefhet, is My nie waardig nie. 38 En wie sy kruis nie neem en agter My volg nie, is My nie waardig nie. 39 Wie sy lewe vind, sal dit verloor; en wie sy lewe verloor om My ontwil, sal dit vind. 40 Wie julle ontvang, ontvang My; en wie My ontvang, ontvang Hom wat My gestuur het.\nFil 3:10 sodat ek Hom kan ken en die krag van sy opstanding en die gemeenskap aan sy lyde terwyl ek aan sy dood gelykvormig word,\nDeur die aflê van ons aardse vlees en al sy aanhangsels om in die Christus opgeneem te word gee aan ons die vermoë om deur hierdie “voorhangsel” te breek om die ware lewe van God te ervaar:\nHeb 10:19-22 Terwyl ons dan, broeders, vrymoedigheid het om in die heiligdom in te gaan deur die bloed van Jesus 20 op die nuwe en lewende weg wat Hy vir ons ingewy het deur die voorhangsel heen, dit is sy vlees, 21 en ons ‘n groot Priester oor die huis van God het, 22 laat ons toetree met ‘n waaragtige hart in volle geloofsversekerdheid, die harte deur besprenkeling gereinig van ‘n slegte gewete en die liggaam gewas met rein water.\nDit is hier, binne-in die heiligdom, waar ons vir die eerste keer waarheid kan sien en ware liefde ervaar.\n1Jn 5:1-4 Elkeen wat glo dat Jesus die Christus is, is uit God gebore; en elkeen wat die Vader liefhet, het ook die een lief wat uit Hom gebore is. 2 Hieraan weet ons dat ons die kinders van God liefhet: wanneer ons God liefhet en sy gebooie bewaar. 3 Want dit is die liefde tot God, dat ons sy gebooie bewaar; en sy gebooie is nie swaar nie. 4 Want alles wat uit God gebore is, oorwin die wêreld; en dit is die oorwinning wat die wêreld oorwin het, naamlik ons geloof.\nDie verblinding wat die “skare” ervaar kom SODAT hulle nie nou geestelike dinge kan sien of hoor nie. Dit is wat God doen en waarom Hy met hulle deur gelykenisse kommunikeer:\nEks 4:11 En die HERE antwoord hom: Wie het vir die mens die mond gemaak, of wie maak stom of doof, of siende of blind? Is dit nie Ek, die HERE, nie?\nDie doel van gelykenisse is NIE OM DIE GEESTELIKE NA VORE TE BRING NIE, MAAR OM DIT TE VERBERG (weg te steek) vir hulle vir wie God dit nie wil wys nie!!! Hoekom wil Jesus dan die waarheid wegsteek vir “die skares”?\nMaar wil God dan nie almal red nie? O ja!\n1Ti 4:10 Met hierdie vooruitsig span ons ons kragte in en stry ons, want ons het ons hoop op die lewende God gevestig, wat die Verlosser is van alle mense, van almal wat glo.\nJa, God wil almal red en Hy gaan almal red, ook van die blindheid, “maar ELKEEN in sy eie orde”…\n1Kor 15:22-24 Want soos hulle almal in Adam sterwe, so sal hulle ook almal in Christus lewend gemaak word; maar elkeen in sy eie orde: as eersteling Christus, daarna die wat aan Christus behoort by sy koms. Daarna kom die einde, wanneer Hy die koninkryk aan God die Vader oorgee, as Hy alle heerskappy en alle gesag en mag vernietig het.\n“Eerste” is Jesus as oorwinnaar oor die dood; “Daarna” hulle wat MIN is – die gelowiges in Christus (Matt 22:14); “Daarna” kom die “einde” volgens die Afrikaanse vertaling. Die woord “einde” is juis van die woorde wat die waarheid hier wegsteek. Die teks wil vir ons die “orde” van die DRIE opstandings uitbeeld. Jesus was die eerste persoon wat uit die dood opgewek was en wat onsterflikheid gegee was deur die Vader:\n1Ti 6:13-16 Ek [Paulus] gebied jou [Timotheus] voor die aangesig van God wat aan alle dinge die lewe gee, en van Christus Jesus wat voor Pontius Pilatus die goeie belydenis betuig het, 14 dat jy die gebod onbevlek, onberispelik bewaar tot by die verskyning van onse Here Jesus Christus 15 wat op sy eie tyd vertoon sal word deur die salige en enigste Heerser, die Koning van die konings en Here van die here, 16 wat alleen onsterflikheid besit en ‘n ontoeganklike lig bewoon, wat geen mens gesien het of kan sien nie, aan wie toekom eer en ewige krag. Amen.\nDie tweede groep in die “orde” is die gelowiges wat nou geloof geskenk word om Jesus se werk in hul lewens te ervaar. Dit is hulle wat in die “duisend jaar” regering sal dien OP DIE AARDE. Hulle is die eerste groep uit die mensdom – die “eerste opstanding” van mense:\nDie res van die mensdom kom later. Alle mense wat gesterf het, gelowig of ongelowig, is nou op die oomblik DOOD, behalwe Jesus, wie “alleen onsterflikheid besit en ‘n ontoeganklike lig bewoon”.\n1Kor 15:17-20 en as Christus nie opgewek is nie, dan is julle geloof nutteloos, dan is julle nog in julle sondes; 18 dan is ook die wat in Christus ontslaap het, verlore. 19 As ons net vir hierdie lewe op Christus hoop, dan is ons die ellendigste van alle mense. 20 Maar nou, Christus is opgewek uit die dode; Hy het die eersteling geword van die wat ontslaap het.\n1Kor 15:51-52 Kyk, ek deel julle ‘n verborgenheid mee: Ons sal wel nie almal ontslaap nie, maar ons sal almal verander word, 52 in ‘n oomblik, in ‘n oogwink, by die laaste basuin; want die basuin sal weerklink, en die dode sal onverganklik opgewek word; en ons sal verander word.\nLees gerus die volgende artikels oor hierdie onderwerp:\nDie “einde” in 1Korinthiërs 15 vers 24 verwys dus na die res van die mensdom, die einde van die “orde” van opstandings, om die laaste groep op te bring in die oordeel om voor die groot wit troon van God te verskyn:\nGelykenisse word dus vir die doel deur God ingespan om die meeste mense se oë nou te verblind sodat HULLE fikseer op die tydelike fisiese dimensie.\n1Kor 2:6 Tog is wat ons verkondig wysheid, maar net vir dié wat daarvoor ryp is, en dan ‘n wysheid wat nie van hierdie wêreld is of van die heersers van hierdie wêreld nie. Hulle is buitendien aan die ondergaan. Wat ons verkondig, is die wysheid van God, die verborge waarheid wat bedek was en wat God van ewigheid af vir ons voorbestem het tot ons ewige heerlikheid.\n‘VOORBESTEM’? VIR ‘ONS’?\nAlhoewel DIE MEESTE godsdienstige mense op die planeet hulself as Christen klassifiseer, sê die Skrifte dat BAIE sal kom ‘in die naam van Christus’ (Christen), maar niks verstaan oor die geestelike waarhede nie. Hulle is gevul met haat vir hul vyande en wil daardie vyande uitwis, selfs laat brand in ‘n “ewige” helse vuur (in die naam van ‘n ander Jesus) wat vreemd is aan die Skrifte soos vervat in die Bybel:\nJer 7:31 En hulle het die hoogtes van Tofet gebou wat in die dal van die seun van Hinnom is, om hulle seuns en hulle dogters met vuur te verbrand—iets wat Ek nie beveel het nie en in my hart nie opgekom het nie.\nGod is ‘n verterende vuur (Heb 12:29), maar Sy vuur brand geestelik – om ALLE vleeslikheid van binne die hart van ELKE mens te vernietig!


My hond bloei van haar urine area. Dit is nie `n konstante vloei, maar sy bloei van daar af. Sy het nie op te tree siek. Sy is net een jaar oud. Wat kan verkeerd gaan met haar te wees?\nDankie vir jou e-pos. Jou vraag is oor die rede waarom jou hond is "bloeding uit haar urine area". Jy het genoem dat sy okay optree en is `n jaar oud.\nDaar is verskeie moontlikhede en ek sal probeer om jou vraag te beantwoord. Dit sou makliker wees om jou `n presiese antwoord gee as ek jou hond kon ondersoek, maar ek sal die beste wat ek kan doen. Vroulike honde wat bloei uit die urinêre gebied beteken waarskynlik jy sien bloed kom uit haar vulva.\nDie vulva is die portaal vir beide die urinêre en reproduktiewe dele. Die groot vraag is - is die bloed wat uit haar urienweg of voortplantingskanaal?\nAs kon wees van haar voortplantingskanaal. As sy nie gesteriliseerde, kon sy wees in hitte en dit is `n moontlike rede vir klein hoeveelhede bloed het. As sy ongeskonde en swanger, kan dit nog `n rede wees. Ander oorsake vir bloeding kan `n infeksie of inflammatoriese siekte van die reproduktiewe dele of bloeding probleme wat net gebeur om te voorkom in die reproduktiewe area wees.\nAs die bloeding is van die urienweg, kan dit wees as gevolg van `n infeksie, blaasstene of `n bloeding probleem.\nEk sal jou skakels te gee aan twee artikels wat jy nuttig kan vind. Die eerste gaan oor bloedige urine en bespreek die oorsake - Hematurie in Honde en die tweede artikel bespreek oorsake vir vaginale afskeiding in Honde.\nDie beste ding om te doen is om haar te geëvalueer om te help jy die onderliggende rede vir die bloeding te bepaal.\nUrinêre inkontinensie in honde\nHoekom spaying jou kat is die regte besluit\nMy hond hou lek haar private area - alle moontlike redes\nGroot kat met `n harde tyd versorging haar bodem\nMy kat het `n urinêre probleem en huil in die nag\nHematurie (bloed in urine) in honde\nHond se toonnaels bloei?\nMy kat het `n regmerkie. Moet ek bring haar na die veearts?\nDie behandeling van honde urinêre inkontinensie met koring kant\nHoe lank neem dit vir clavamox om te werk in honde en katte?\nHoekom is my hond bloei `n bietjie wanneer hy poops?\nMy hondjie het urinêre inkontinensie en is jeuk in haar vagina\nuarihes.ru » Gesondheid » Bloeding van die urienweg?


Kowie River Guest House | Kamers\nEn suite-dubbelkamer met 'n bad en stort, privaat ingang, privaat patio met gasbraai en tweeplaatstoof, satelliet-TV, ekstra-lang beddens, Amerikaanse hortjies, digitale kluis, yskassie, mikrogolf, broodrooster en tee- en koffiemaakgeriewe.\nVolledige Engelse ontbyt, visstok en gebruik van kano.\nKinders tussen 0 en 2 jaar bly gratis Kinders tussen 3 en 11 jaar betaal R250\nDié kamer het 'n privaat patio met 'n gasbraai, tweeplaatstoof, toebehore en mengbak. Daar is ook 'n moderne volledige en suite-badkamer met 'n instapstort, losstaande bad, toilet, dubbelwasbak en verhitte handdoekrelings. Dit is 'n selfsorg-eenheid sonder 'n uitsig oor die rivier.


Kopanong Hotel Superteam skryf vyf motors in vir Sun City 400 - AUTOdealer\nKopanong Hotel Superteam skryf vyf motors in vir Sun City 400\nDie Kopanong Hotel Superteam sal vyf motors inskryf vir die vierde ronde van die Absa-veldrenkampioenskap, die Sun City 400, wat op 23 en 24 Julie in die omgewing van Pilanesberg plaasvind. Die span is daarvan oortuig dat die herinnering aan die onlangse Toyota 1000 Woestynren hulle nie sal beïnvloed nie toe die hele span weens tydsbeperkings uitgeskakel is na die voltooiing van die eerste rendeel.\nAlles het volgens plan verloop vir John Weir-Smith en Geoff Minnitt (Kopanong Hotel Superteam Jimco), wie die vinnigste kwalifiseerders van die buisraammotors was in die voorren en ook die vroeë voorlopers was totdat hulle ‘n pap wiel opgedoen het, wat hulle ‘n paar plekke laat afskuif het.\nHulle het ‘n aanslag geloods om verlore tyd op te maak, maar het tyd by die middelste dienspunt verloor deurdat hulle die ratkas wou vaster maak voordat hulle hul terugvegpoging kon voortsit. Hulle heg egter 18 km van die einde af sonder petrol gaan staan terwyl hulle in die tweede plek was. Henry Kirstein en Renier Jooste in die Atlas Copco BAT het gestop om aan die ongelukkige paar bietjie brandstof te gee, maar dit was nie genoeg om hulle tot by die einde te kry nie.\nAndre Botha en Bean Heydenrych (Kopanong Hotel Superteam Chevy) het Klas F al in die sakkie gehad en gestop om vir hul spanmaats nog brandstof te gee. Die Klas S-jaers Nic Goslar en Warren Bowie (Kopanong Hotel Superteam Raceco) en Chris Fick en Rob Knight (Kopanong Hotel Superteam Land Rover) het regdeur die dag die rol van barmhartige Samaritane gespeel deur verskeie deelnemers te help wat in dongas en sagte sand vasgeval het, en hulle het ook hull spanmaats gehelp.\nAl hierdie oponthoude het beteken dat teen die tyd dat hulle almal weer onderweg was, hulle die afsnytyd gemis het en was uit die ren.\n“Dit was vir ons ‘n bitter pil om te sluk toe ons nie Sondag met die ren kon voortgaan nie,” het Andre Botha gesê. “Ek is egter tevrede dat die voertuie goed vertoon het en dat die aksies van die hele span deur ander gestrande deelnemers te help, in die ware gees van sportmanskap was.”\nDie Superteam het die Raceco waarmee Buks Carolin voorheen sou gejaag het, bekom en besluit om Atang Makgekgene as medejaer in die Total Jimco in te span. Richard ‘Ouboet’ Carolin, vir wie die buisraammotors geen nuutjie is nie, sal die Klas S BMW 540 V8-aangedrewe voertuig bestuur.\n“Ons is in ons noppies dat Ouboet ons gaan help om die Raceco te ontwikkel, en glo hy sal baie waarde toevoeg,” het Botha gesê. “Gegrond op ons Toyota 1000-vertoning, waar die voertuie nie ‘n slag gemis het nie, is ek seker dat ons positiewe uitslae in die Sun City 400 sal behaal.”


"Horrible Bosses" ... Daar's 4 tipes moeilike base\nJY LEES NOU "Horrible Bosses" ... Daar's 4 tipes moeilike base\nDeur Suanne Mulder\n'n Skermgreep uit die fliek, Horrible Bosses 2. .\nKen jy die fliek Horrible Bosses? Ongelukkig is moeilike base nie net beperk tot fiksie nie, as werknemers het die meeste van ons daagliks met ’n baas of bestuurder te doen, tensy jy dalk self die baas is!\nBaie van ons het al op ’n stadium vir iemand gewerk wat dalk moeilik of streng was. ’n Moeilike baas kan tot verminderde werkstevredenheid, ongemotiveerdheid en stres lei. Die finansiële/besigheids webtuiste Inc.com beweer dat daar vier verskillende “moelike” base is. Het jy al onder een van hulle gewerk?\n1. Die passiewe aggressiewe baas\nHierdie tipe baas sal soms jou goeie bedoelings en moeite ondermyn. Negatiewe opmerkings word deur middel van humor oorgedra. Dié tipe baas verskaf onduidelike terugvoer en kommentaar. As jou baas baie krities, ongeorganiseerd, beterweterig of ongeduldig is, val hy/sy in hierdie kategorie.\n2. Die narsissistiese baas\nNarsissistiese base kom as selfsugtig en egosentries voor. Volgens die Internasionale Joernaal van Ekonomie, Besigheid en Bestuur het 'n studie bewys dat soos wat 'n baas se narsissisme verhoog, verlaag werknemers se toewyding tot hul werk.\n3. Die gewetenlose baas\nDie gewetenlose baas skroom nie om die werkplek ’n onaangename omgewing vir werknemers te maak nie. Hulle is ook gemaklik daarmee om reëls te oorskry.\n4. Die psigopatiese baas\nDie psigopatiese baas word aan eienskappe soos ’n gebrek aan empatie, impulsiwiteit en manipulasie gekenmerk. Dié baas kan dalk aggressief optree en as ’n boelie omskryf word. Werknemers is dus geneig om depressie, stres of werksontevredenheid te ervaar.\nGelukkig is daar goeie bestuurders ook! Dalk is jy bevoorreg genoeg om vir een van hierdie tipe ideale base te werk:\n1. Die gebalanseerde baas\nAlle werknemers word gelyk en regverdig behandel. Dié tipe baas kommunikeer sy/haar visie en luister graag na werknemers se voorstelle. Werknemers ontvang leiding en aanmoediging en geniet dit om saam met hul baas te werk.\n2. Die dromer\nHierdie baas fokus op die potensiaal en visie van die besigheid. Sodoende word werknemers geïnspireer en gemotiveer om hierdie doelwitte te bereik.\n3. Die vriendelike baas\nHierdie baas wil almal bevriend en as ‘n gelyke werknemer deur almal geag word. Dit is tog belangrik om ’n mate van professionaliteit te handhaaf. Streng spertye word selde deurgegee. Werknemers sal negatiewe terugvoer op ‘n sensitiewe en deurdagte wyse ontvang.


V/A: Gangs of Ballet\nJY LEES NOU V/A: Gangs of Ballet\nHierdie Durbanse orkes het al ’n paar treffers agter hul naam. Drie van die vyf snitte op hul eerste album, uitgereik in 2012 en met die orkesnaam as titel, het SA-trefferlyste oorheers. Hul onlangse album, yes/no/grey, was binne 12 uur sedert dit bestel kon word bo-aan die iTunes-trefferlys. Ons het met die orkeslede Josh Klynsmith en Jonathan “Jono” Rich oor hul sukses gesels.\nHoe is die orkes gestig?\nJono: Durban is nie so groot nie, en ons het deur gemeenskaplike vriende ontmoet. Ons het omtrent ’n jaar lank saam geoefen en geskryf voor ons op ons huidige vorm besluit het. Ons eerste optrede was in April 2011.\nHoe het julle ’n naam gevind?\nJosh: Ek en Brad was een aand in Johannesburg saam met vriende by ’n vulstasie. Een van die meisies by ons was ’n ballerina, en sy het ons vertel hoe mededingend die bedryf is, en hoe lelik die meisies teenoor mekaar kan wees. Ons het haar begin spot en gevra of hulle bendes het en of ons daarvoor moes oppas. ’n Paar maande later moes ons op ’n orkesnaam besluit, en het Gangs of Ballet gekies. Ons dink dis koel.\nWas daar druk op julle met die maak van hierdie album ná die sukses van jul eerste drie enkelalbums (Breaking the Silence, This Love en Hello Sweet World)?\nJosh: Die druk was meer die feit dat ons goeie momentum geskep het en dit nie wou verloor deur ’n swak album uit te reik nie.\nWat was die inspirasie vir die album se titel?\nJono: Wat die lirieke betref, en in ons persoonlike lewens, is daar baie dinge waaroor ons taamlik seker is, maar net so is daar ook areas wat “grys” is. Ons is gewoonlik bang vir die onbekende, die grys, en hierdie album gaan daaroor om daardie grys tye te verstaan en te vier, omdat hulle so ’n belangrike en groot deel van ons bestaan uitmaak.\nWatter orkeste inspireer julle?\nJosh: Muse, The Killers, Aqualung, Hiromi, Coldplay,The Beatles… daar is baie.\nDoen julle ander werke daar in Durban?\nJosh: Drie van ons is voltydse orkeslede. Hardus het ’n praktyk as chiropraktisyn. Hy behandel ons dikwels wanneer ons toer, wat fan-flippen-tasties is!\nWat omtrent die ander ouens sal aanhangers verras?\nJosh: Jono het ’n ernstige opgaarprobleem.\nJono: Josh en Brad (hulle is broers) hou omtrent net so baie van Xbox speel as van branderplankry. Hardus neem volgende maand deel aan die Highveld 94.7 Cycle Challenge. Ek is ’n professionele liggaamsbouer.\nIs enige van julle getroud of in verhoudings?\nJosh: Brad en Hardus is getroud en Jono en ek is in verhoudings.\nJul musiek is al met Coldplay en Snow Patrol vergelyk?\nJosh: Albei is goeie orkeste, dus kla ons nie. As ons die helfte so goed soos Coldplay kan wees sal ons trots wees.


Ski-helms vir kinders: dit is hoe ouers die regte model vind - gesondheidLees Meer\nHoof gesondheid Ski-helms vir kinders: dit is hoe ouers die regte model vind\nLaat ons loop! Vandag sus byna geen volwassene die berg af sonder 'n ski-helm op nie. 'n Ski-helm is dus ook 'n moet vir elke kind. Die helm moet nou 'n verpligte bykomstigheid op die hange wees. Want al skiet jou kind reeds veilig, kan ’n ongeluk altyd gebeur. Veiligheid eerste – altyd. Daarom: moenie jou kind op die hange uitlaat sonder die regte kinderski-helm nie! As jy nog nie 'n helm het nie, laat ons gaan!\nBelangrike vrae by die aankoop van 'n kinderski-helm\nMaar dieselfde geld vir kinders se ski-helms: as jy 'n keuse het, is jy bederf met keuse. Elke spesialiswinkel dra nou meer as een kinderski-helm. Wat is nou die regte een? Waarna moet jy oplet wanneer jy 'n kinderski-helm koop? Watter kinders se ski-helm bied die beste beskerming? Watter model het ek nodig? Het die ski-helm 'n visor nodig of is 'n ski-bril voldoende? Uvex, Alpina, Giro - watter vervaardiger het eintlik die beste kinderski-helm? Soveel vrae! Ons het die antwoorde. Met ons wenke word jy goed aangeraai wanneer jy die perfekte kinderski-helm soek - daarna staan niks in die pad van 'n dag op die ski's nie.\nDit is waarna jy moet aandag gee\nDie Europese veiligheidstandaard CN EN 1077 A en B bevat inligting oor die veiligheidsaspek van helms. Dit geld ook vir die kinders se ski-helm. Sogenaamde voldop-helms omsluit die kop perfek - ook die ore en slape en voldoen dus aan die A-standaard. B-Norm helms is halfdop helms wat nie ore of slape bedek nie, maar steeds voldoen aan die veiligheidstandaard vir gereelde skiërs. As jy jou kinders veilig op die hange wil weeg, kan jy kies vir die A-kategorie vir ski-helms.\nAnders as miskien baadjies of broeke, moet die kinders se ski-helm nooit op 'n inkrementele basis gekoop word nie. Die grootte van die ski-helm moet presies reg wees. Die helms beskerm net behoorlik as hulle nie op jou kop gly nie. Doen die toets: trek die ski-helm op, sluit dit en probeer om dit liggies met jou hand te ruk; die ski-helm moet nie gly nie. In geval van twyfel is dit beter om 'n kinderski-helm 'n bietjie te smal as te wyd te kies, aangesien die binnevoering dikwels meegee. Ook belangrik: As die kind 'n stormmasker onder die helm dra, moet dit ook opgesit word wanneer hy probeer. Dieselfde geld as die helm nie 'n visor het nie en die kind 'n ski-bril dra. Neem dit saam na die winkel om uit te probeer, want nie elke helmpas is versoenbaar met elke bril nie.\n3 keuse van materiaal\nDie ski-helm word gewoonlik van plastiek aan die buitekant gemaak en 'n gevoerde skuimlaag aan die binnekant. Dikwels is albei lae stewig aanmekaar geplak. Maak seker dat daar 'n bykomende, verwyderbare laag binne-in die helm is wat maklik is om te was. Daarbenewens is dit belangrik om daarop te let met plastiekhelms dat dit na drie tot vier jaar vervang moet word, aangesien plastiek poreus kan word as gevolg van omgewingsinvloede. Dit is ook raadsaam om dit te vervang na 'n val, aangesien klein haarlyn krake kan voorgekom het wat veiligheid grootliks beperk. Daar is ook helms gemaak van koolstof; hierdie materiaal is uiters stabiel en besonder lig, maar ongelukkig ook aansienlik duurder.\n4 visiers of glase?\nBaie vervaardigers bied nou ook ski-helms met visiere aan. Dit beskerm die oë en gesig. Hulle lyk soortgelyk aan motorfietshelms en maak die aankoop van ski-bril oorbodig. Die voordeel van hierdie helms is die besonder wye gesigsveld in vergelyking met brille. Boonop mis hierdie ski-helms vir kinders nie so maklik soos brille nie. Hulle is egter 'n bietjie meer sensitief, en daarom word visierhelms veral aanbeveel vir ervare ski-kinders.\nDeesdae is die keuse groot: Van Alpina tot Uvex - soveel vervaardigers het kindersski-helms in hul reeks. Dit is die beste om verskillende modelle met jou kind te probeer en 'n direkte vergelyking te tref. Wanneer jy die regte helm gevind het, staan niks in die pad van 'n lang dag op die ski's nie.\nDie mees gesinsvriendelike skigebiede in Oostenryk\nDie kinders se ski-helm in die toets - dit is die wenners\n☆ Slingervel van Giro\nDie hoogtepunt van hierdie helm is nie net sy uiterste stabiliteit en ligtheid op dieselfde tyd (die helm weeg net 300 gram), maar ook die buigsame kopverstellingstelsel, wat langtermyn dra moontlik maak, selfs met groeiende kinders.\n☆ Karaat van Alpina\nHierdie Alpina-model het ook 'n baie hoë mate van stabiliteit. Die verwyderbare binnevoering en die baie kindervriendelike ontwerpe waarin die Apina-helms verkoop word, is ook prakties.\n☆ X-Ride-Junior van Uvex\nUvex spesialiseer in veiligheidstoerusting – die vervaardiger is ook top as dit by ski-helms kom. Hierdie halfdophelm van Uvex weeg slegs 390 gram en is steeds van stewige plastiek gemaak. Die binnevoering is sweetabsorberend – vir supervinnige hellings.\nLiggewig en met 'n buigsame kopverstellingstelsel - die Slingshot van Giro is ideaal vir kinders. Ook omdat dit in verskillende kleure kom.\nAan die produk.\nBloggende moeders: Switserse gesinslewe opgevoer\n"Sosiale fiksheidsopleiding" vir skaam kinders\nDit is hoe ons Kersfees oorleef!\nWanneer kinders irriterend is: prikkelbare ouers is oorweldigde ouers


Om jou kop oop te reis | MaanKind\n23 Vrydag Mei 2014\n9 thoughts on “Om jou kop oop te reis”\n10 Oktober, 2014 om 12:09 nm\nEk het nou weer ordentlik hierdie kom lees en toe het ek dit gesave, sodat ek dit nog baie kan gaan teruglees en onthou.\n12 Oktober, 2014 om 3:37 nm\n24 Mei, 2014 om 10:45 vm\nEk dink dit hang af hoé jy reis. Hoewel dit baie lank gelede was, het ons deur die VSA gebackpack met ‘n goedkoop karretjie wat ons weer van die hand gesit het toe ons vertek het. Voor ons die karretjie gekoop het, het ons van openbare vervoer (lees vuil en stinkende busse) gebruik gemaak, Ons het baie van ons tyd in Greyhound-stasies deurgebring en met ons koppe op sakke geslaap, Ons het met malles en skreegatte op straat te doen gekry. Ons kon net McD’s of 99c Whoppers bekostig as ons wou geld uit die budget hê om ny museums in te gaan. Ek het in daardie 3 maande 12 kilo;s opgetel sodat ek geld kon hê om besoenswaardighede te besoek. Ek onthou ek het een slag vir drie dae amper niks geëet sodat ek vir my ‘n $10 slaai in Washington se Georgetown by ‘n restaurant kon koop. Dis alles relatief tot jou geldsake wanneer jy reis, en dit hang af waar jy bly.\nEk onthou spesifiek in Fort lauderdale hoe ‘n mal vrou kaal om my bed gehardloop het in ‘n youth hostel, drie uur een oggend, En ek moes oor gebruikte tampons klim in die stort.\n25 Mei, 2014 om 2:23 nm\nAijaijai! Dis wat reis so lekker maak! Jy onthou nog al die detail.\n24 Mei, 2014 om 9:34 vm\n*mense wat trots is\n24 Mei, 2014 om 9:31 vm\nEk hou van die Perry Pratchett quote aan die einde 🙂 Ek wil met jou saamstem oor meeste van die goed. Maar ek voel dat mens as n toeris geneig is om net die goeie raak te sien Maar ja SA is ongelukkig ‘n baie negatiewe plek en daar is hierdie onnodige haat tussen wat al vir dekades en nou nog deur die politici vir hulle aangevuur word. Ek is seker as mens gaan soek sal mens baie voorbeelde van mense kry wat in hulle werk hier in SA ook. Ek dink ons lense is net deur die verlede vuil gemaak.\n25 Mei, 2014 om 2:25 nm\nJy is reg, mens reis met pienk brille, en oor die algemeen is my brille ook pienk vir die lewe, maar ek kan ook nie my oë sluit vir die realiteit nie.\n23 Mei, 2014 om 9:43 nm\nBaie dankie vir jou gebalanseerde kykie op ‘n ander society, land en sy mense. Ek woon nou reeds 16 jaar hier in die VSA en kan eerlik se ek verstaan ook nie die wanpersepsie van “loud” en arrogante Amerikaners nie. Hulle is maar net soos ons, indien nie stiller as ons nie. En oor die werkstrots: ons ken een spesifieke man wat ‘n doorman in ‘n New York City hotel is. Dit is nie ‘n hoog betalende beroep nie, maar jinne, die man is trots op sy werk. Sy skoene blink dat jy jou gesig daarin kan sien, sy pak is gepars en hy het die vriendelikste gesindheid teenoor een en elkeen wat daagliks oor sy pad kom. En ja, hy onderhou, saam met sy vrou, ‘n gesin met hierdie werk wat in sommige lande gesien word as minderwaardig.\nReis maak inderdaad mens se oë oop, strek jou kennis asook verdraagsaamheid, en gee jou insig in ander se lewens.\n23 Mei, 2014 om 10:17 nm\nMense glo my eenvoudig nie, Mathilda. Waar kom daardie persepsies vandaan?


Nóg bekendes erken hul is seksueel geteister, -aangerand | Maroela Media\nNóg bekendes erken hul is seksueel geteister, -aangerand\nLady Gaga (Foto: Facebook)\nTalle bekendes het vandeesweek hul stemme by die internasionale #MeToo-veldtog gevoeg nadat die Amerikaanse aktrise Alyssa Milano dié veldtog Sondag begin het.\nMilano het ŉ inskrywing op sosiale media gemaak wat voorstel dat mense wat al ŉ slagoffer van seksuele teistering of -aanranding was, ŉ soortgelyke inskrywing met die woorde “me too” moet maak om bewusmaking van dié probleem en die omvang daarvan te bewerkstellig.\nMilano se inskrywing was in reaksie op die bewerings dat die bekroonde rolprentvervaardiger en medestigter van The Weinstein Company, Harvey Weinstein (65), minstens drie vroue verkrag en tien ander seksueel geteister het. Hy is ook daarvan beskuldig dat hy meer as agt vroue, onder wie Rose McGowan, Asia Argento en Lucia Evans (née Stoller), betaal het om nié oor die seksuele teistering en aanranding te praat nie. Talle vroue, onder wie bekendes soos Cara Delevingne, Angelina Jolie en Gwyneth Paltrow, het ná die bewerings ook hul stemme by die klagte gevoeg.\nMeer as 65 000 Twitter-gebruikers het teen Woensdagmiddag (plaaslike tyd) reeds op Milano se inskrywing gereageer met die woorde “me too”. Dié onderwerp was vir ŉ groot deel van die week een van die mees besproke onderwerpe op Twitter. ŉ Peiling deur Facebook het verder ook getoon dat meer as ses miljoen gebruikers oor dié veldtog gepraat het.\nHarvey Weinstein (Foto: YouTube)\nOnder die internasionale bekendes wat reeds hul stemme by die veldtog gevoeg het, is Debra Messing van Will & Grace-faam, Even Rachel Wood van Westworld, Lady Gaga, Anna Paquin, Patricia Arquette, Rasario Dawson en selfs Barry Crimmins.\nIn Suid-Afrika het talle mense hulle ook tot sosiale media gewend om oor hul eie ervarings van seksuele teistering te praat.\nSallie Hofmeister, Weinstein se regsverteenwoordiger, het vandeesweek gesê alle bewerings van seks sonder wedersydse ooreenkoms of instemming word steeds onomwonde deur Weinstein ontken.\nVolgens statistieke is daar daagliks meer as 140 voorvalle van seksuele aanranding of -teistering in Suid-Afrika.\nVir meer inligting oor dié veldtog, besoek Twitter.\nAmerika Harvey Weinstein seksuele aanranding seksuele teistering\nSangeres, oud ANC-LP: ‘Sokkerbaas het my verkrag’\n[Foto’s] SA’ner wen gesogte toekenning met skokfoto\n‘n Epidemie in Hollywood wat nou as ‘n wêreldprobleem verkoop gaan word in die media.\nvrouens het dit verloor dat mans normaalweg vatterig is sonder bedoelings shame !!!!!!!\nAl wat “Lady” is aan die vrou is haar naam. Noudat die skip sink spring almal af, maar terwyl die skroewe fluks gekloof het deur die waters was meer as driekwart doodstil oor hulle “teistering”. Geldgierigheid was duidelik belangriker as reg en geregtigheid. ‘n Kommerwekkende siekte in die modern Westerse wereld.\nHier kom ‘n fliek.\nEk verstaan net nie hoekom die vrouens stil gebly het nie ????? Ons almal weet tog wat is reg en verkeerd en jou liggaam is die tempel van GOD.


Hartsiekte: Hier is 5 ongewone tekens\nJY LEES NOU Hartsiekte: Hier is 5 ongewone tekens\nKan jy jou immuunstelsel versterk? PLUS wen met Vascafem!\nJy kan nie jou hart in jou borskas sien klop nie. In elk geval nie sonder spesiale beeldingstegnologie nie. Dikwels is ’n hartaanval die eerste teken dat iets verkeerd is. Maar daar ís sigbare, eksterne dinge wat kan aandui daar is fout\n1. VETTERIGE KNOBBELS\nDié geel knoppies, xantome, kan op die elmboë, knieë, boude of ooglede verskyn. Die knoppe self is onskadelik, maar kan ’n aanduiding van groter probleme wees. Dit word meestal by mense gesien met familiële hipercholesterolemie, buitengewone hoë vlakke van sogenaamde “slegte” cholesterol. So hoog is die cholesterolvlakke, dit vorm ’n neerslag op die vel. Ongelukkig bou dit ook in die slagare op.\nJou vingernaels verander van vorm, verdik en word wyer. Genoeg suurstofryke bloed bereik nie die vingers nie en in die proses om die probleem te probeer regstel, word meer weefsel vervaardig. Ook bekend as Hippokratiese vingers, die Griekse geneesheer wat dit eerste beskryf het. Dis die oudste bekende mediese simptoom, pynloos en gebeur op albei hande.\n3. GEKREUKELDE’ OORLEL\nOftewel ’n duidelike, diagonale voutjie in die oorlel (Frank se teken). Studies het bevind daar is ’n verband tussen dié voutjie en ’n groter risiko vir arteriosklerose, wanneer plaak in jou slagare opbou. Bekendes met een is George W. Bush, Mel Gibson en Steven Spielberg. Dis nie duidelik hoekom daar ’n verband is nie, maar kan dalk gedeeltelik iets met ’n embriologiese oorsprong te doen hê.\n4. LIGKRANS OM DIE IRIS\nVetterige neerslae kan ook in die oog gesien word: as ’n gryserige sirkel aan die iris se buitekant. Dit begin by die bo- en onderkant van die iris en ontwikkel tot ’n volledige sirkel. Dit beïnvloed nie jou sig nie. Sowat 45% van mense bo 40 en 70% bo 60 het dit en dit word verbind met sommige van die risikofaktore vir hartsiekte. Ook grysaardsboog genoem.\nJou lippe is blou, weer eens weens die hartvatstelsel se onvermoë om suurstofryke bloed aan weefsel te verskaf. Jou lippe kan natuurlik ook blou van die koue wees, waarskynlik weens ’n tydelike gebrek aan suurstof.\nAl bogenoemde simptome kan ook ’n nie-skadelike oorsprong hê. Vra jou dokter as jy twyfel.\n** September is Hartbewustheidsmaand.\nBRON: The Conversation (theconversation.com)


Absurditeite is ons daaglikse brood – praag.co.za\nAbsurditeite is ons daaglikse brood\nIn ‘n wêreld waar dit nie juis meer ‘n prioriteit is om sin te maak nie, is absurditeite van aller aard ons daaglikse brood. (Om sin te maak is mos ‘n “cultural construct” en “white male prejudice”). Geen wonder dat die teater van die absurde in “ons” (20ste) eeu sy beslag gekry het nie. Die teater van die absurde neem gewoon sy materiaal uit die daaglikse lewe en watter groter bron van absurditeite is daar nie as juis die daaglikse lewe nie. In wat volg kyk ons na ‘n paar voorbeelde, sommige waarvan selfs amusant kan wees as hulle nie so tragies was nie. (Dis natuurlik juis die kern en wese van die teater van die absurde – lag vir die tragedie van ons bestaan.) Die voorbeelde en dus die paragrawe hou nie juis met mekaar verband nie en is eintlik meer op die geaardheid van ‘n lys. Hulle het natuurlik dít in gemeen dat hulle almal, in groter of kleiner mate, met absurditeite te make het.\nIn ‘n absurde samelewing sit die absurditeite bont en kleurvol aan elke boom, net ryp vir pluk. Wat kan meer absurd wees as ‘n universiteit wat dosente en studente keur op grond van rassekwotas? So’n “universiteit” is net nie ‘n universiteit nie. En wat van ‘n” demokrasie” waar mense werk kry of nie werk kry nie op grond van hulle ras en op grond van ‘n situasie wat meer as twintig jaar gelede opgehou het om te bestaan? En ‘n terroris wat ‘n bom in ‘n vermaaklikheidsplek vir jongmense gooi en dan in ‘n senior polisiepos aangestel word? Of ‘n hoof van die SABC wat haas geen kwalifikasie het nie en ‘n Staatspresident nie juis beter nie? En dan is daar die geval van ‘n maansiek voormalige minister van die “Nasionale” Party wat terroriste se voete was in belang van “waarheid” en “ versoening”. Hierdie laasgenoemde behoort egter tot die kategorie van superabsurditeite of totale vreemdhede. Mens kan aanhou en aanhou, die vrugte is volop.\nIn Amerika is daar ‘n filosofiese skool bekend as die “Death-of- God theologists”. En hulle neem hulleself ernstig op. Erger nog, hulle word deur ander ook ernstig opgeneem!\nIn Frankryk het ‘n dokter onlangs ‘n geslagstimulant voorgeskryf vir ‘n gevangene wat besig was om tronkstraf uit te dien weens verkragting en dit enkele dae voor sy vrylating! Onnodig om te sê, binne ‘n week na sy vrylating het hy weer verkrag.\nIn Engeland word gratis vrugbaarheidsbehandeling gegee aan kinderlose onwettige immigrante terwyl hulle wag vir die afhandeling van die formaliteite vir hulle naturalisering – soort van om die tyd om te kry. Intussen moet Britse burgers wat jare reeds op ‘n waglys is vir vrugbaarheidsbehandeling maar net hulle beurt afwag. En hulle is revrede daarmee, ja hulle is tevrede.\n‘n Ou tradisie in Frankryk is jaarlike varkfeeste (festivals de porc) wat in dorpies oral in die die land gereël word. Hierdie feeste is baie algemeen in die Kanadese provinsie Quebec waar hulle deur derduisende mense bygewoon word en selfs in Suid-Afrika is varkfeeste nie onbekend nie. Trouens, so ‘n varkfees is ‘n maand gelede op Heidelberg in die Transvaal gehou. (Miskien kan lesers ons ietsie meer omtrent sulke feeste vertel.) Hoe dit ook al sy, onlangs het die burgemeester van ‘n Franse dorpie die klip behoorlik in die mediabos gegooi toe hy die datum vir die volgende varkfees daar aangekondig het. Dit sou dan naamlik die Moslembevolking te na kom. Te duiwel met die gevoelens van Franse wat hulle reg wil uitoefen om bloot ‘n ou tradisie voort te sit. Hulle moet terugstaan vir die gevoelens van Moslems waarvan baie selfs onwettig in die land is.\nKoningin Elizabeth (Mrs Windsor soos oom Jaap haar genoem het) is die rykste vrou in Engeland. Sy betaal egter net belasting op ‘n “vrywillige” grondslag op die winste wat sy op haar landgoedere maak. As groot grondbesitter ontvang sy ook reuse- “landbou”-subsidies van die Europese Unie. Sy het geen erfbelasting betaal op die 20-miljoen pond wat sy van ou Mary geërf het nie.\nIn Frankryk is prostitusie onwettig, maar word wel geduld. (Tipies Frans). Maar nou, soos ons weet, is prostitusie ‘n heel lukratiewe bedrywigheid wat vroeër of later die belangstelling prikkel van, ondermeer, die Ontvanger van Inkomste. (Miskien is dit juis die rede waarom dit geduld word.) Maar hoe nou gemaak, dis dan onwettig en ‘n belastingpligtige kan mos nou nie “prostitusie” as beroep op die belastingvorm invul nie? Wel, die eenvoudige oplossing is dat sy of hy dan maar enige ander bedrywighed as beroep moet invul, net nie “prostituut” nie. Die feit dat die belastingpligtige aan die einde van die vorm plegtig moet sertifiseer dat die inligting verstrek waar en juis is, pla skynbaar niemand nie. Wie is dan ooit besorg oor die waarheid waar harde kontant betrokke is?\nDis waar, daar is baie voorbeelde uit Frankryk, maar dan is dit ook nie verniet dat die teater van die absurde in Frankryk ontstaan het nie!\nIn die na-oorlogse jare het ‘n menigte lande hulleself as “volksrepublieke” of “demokratiese republieke” voorgedoen. Onder die lande wat hulle so beskryf, of beskryf het, is Die Kongo, Noord-Korea, China, Oos-Duitsland, Pole, Roemenië, Bulgarye, Mosambiek, Angola, Joegoslawië, Albanië, Hongarye, en nog vele meer. Dus: as ek lyk soos ‘n eend, loop soos ‘n eend en kwaak soos ‘n eend, dan is ek ‘n makou.\nOp ‘n keer was daar in ons omgewing ‘n man wat geweier het om sy vierwielaangedrewe voertuig te verkoop ten einde sy kinders behoorlik te voed en klee, uit vrees vir wat dit aan sy “image” sal doen. Sy image! Sy “image” as ‘n man wat met ‘n vierwielaangedrewe voertuig ry, was vir hom belangriker as sy “image” van ‘n man wat sy kinders verwaarloos. Ek is nie seker of hierdie ‘n geval is van absurditeit of eerder van obseniteit nie.\nIn 2000 het die Sosialistiese regering in Frankryk (al weer) gewildheid probeer koop deur wetgewing aan te neem om die werksweek na 35 uur per week te verminder. Vyf-en-dertig uur in stede van die 40 uur per week voorheen – sonder enige vermindering in salaris. Dit het natuurlik reuseproduktiwiteitsverliese vir die Franse nywerheid en die ekonomie beteken, waarvoor die regering moes vergoed as hulle nie wou hê ondernemings moes op ‘n streep bankrot gaan nie. Sedertdien vergoed die Franse regering dus sake-ondernemings teen ‘n bedrag van gemiddeld €22 miljard per jaar. Dus: hulle vergoed sake-ondernemings vir die katastrofiese beleid wat hulle, as regering, in werking gestel het en soos altyd, uit die belastingbetaler se sak.\nPas is ‘n Amerikaanse toeris in die “Demokratiese Republiek” van Noord-Korea in hegtenis geneem omdat hy sy Bybel in ‘n hotelkamer vergeet het. So ‘n “daad” sou naamlik “onversoenbaar wees met ‘n toeristiese besoek” en word beskou as ‘n “vyandige gebaar teenoor die staat”. Party dinge is so pateties, dis eintlik lagwekkend.\nSoos ons almal weet, is ‘n groep Westerse lande tans betrokke by militêre optrede teen ISIS in Irak en Sirië. ISIS staan, soos u weet, vir Islamic State. Maar nou is daar al weer ‘n polities korrekte oorywer om ‘n polities korrekte eufemisme te vind vir Islamic State en het hulle op die woord DAECH gekom. DAECH is die Arabiese woord vir, raai wat, Islamic State.\nDie storie van die sg. oorlog teen Islamitiese bewegings grens op sigself ook aan die absurde. Die beste teenwig teen die Islamitiese opmars in Irak en Libië ”en Sirië was die gevestigde leiers daar, Saddam Hoesein, Moammar Gaddafi en Bacher Al Assad, waarvan twee deur Westerse inmenging verwyder is en die derde byna. Maar moenie vergeet nie, voor hulle was dit reeds die geval in Iran waar die Sjah, wat ‘n redelik progressiewe, pro-Westerse en anti-Islamitiese beleid gevolg het, ook deur Westese bemoeienis uit die saal gelig is omdat hy dan nou sg te “outoritêr” was. In die plek van die Sjah het hulle die Ajatolla Khomeini gekry, diktatoriaal, retrogressief, anti-demokraties, anti-Westers en ‘n totale Islamitiese ekstremis. En sy opvolgers is nog steeds aan die bewind en nog steeds dieselfde. Die enigste troos wat uit die situasie te put is: hulle is minstens ‘n doring in die vlees van die Amerikaners.\nEn dan is daar die semantiese kleitrappery om ‘n gepaste eufemisme te vind vir swartes. In Amerika bv. was swartes voorheen bekend as Negroes as dit nie iets erger was nie. Nou is dit Blacks of “People of colour” of “African Americans”. In Frankryk was dit altyd “Nègres” en later “Noirs”. Nou is hierdie benamings ook nie meer goed genoeg nie en word, selfs in Frankryk, gepraat van “Les Blacks”. Die ironie is dat Negro of Nègre of Noir niks anders is nie as Spaans en Frans vir juis “Black”.\nIn Suid-Afrika het ons natuurlik ook die paadjie van eufemismes t.o.v. die swartes geloop. Eers was daar die K-woord, later Inboorling, Bantoe, Naturel en nou Swarte. Die K-woord beteken in Arabies “ongelowige”, d.w.s. iemand wat nie aan die Moslemgeloof behoort nie. Niks meer of niks minder nie en die woord is vir die eerste keer in die Engelssprekende wêreld as ‘n naam vir swartmense gebruik, waarvandaan ons dit ook oorgeneem het. Dink maar, die Oos-Kaap was op ‘n stadium bekend as “ British Kaffraria”! Interessant is ook dat Suid-Afrikaanse goudaandele wat op die Londense effektebeurs verhandel word vandag nog bekend staan as “Kaffirs”.\nNog ‘n interessantheid in hierdie konteks van semantiese preutsheid en politiek korrekte absurditeit is die uitdrukking “to call a spade a spade”. Die woord “spade” is in Amerika ‘n pejoratiewe verwysing na Swartes (omtrent enige verwysing na hulle is mettertyd pejoratief) en kom, om vanselfsprekende redes, van die Skoppensboer in kaartspel. Dus, om ‘n spade a spade te noem is politiek onkorrek en daarom praat Amerikaners van “shovel” in stede van “spade”! (Of hulle Skoppensboer ook ‘n “shovel” noem, is onbekend).\n‘n Paar dae gelede wou ek so ‘n bietjie meer uitvind oor die woord “anathema”. Ek tik dit toe terstond in op Google en kry onder Wikipedia die verduideliking: “Anathema are a progressive British pop band from Liverpool”. Kyk gerus maar self.\nIn Washington is daar nou ‘n skool waar kinders niks anders praat nie as Latyn. Die gedagte is dat dit alle leerlinge op ‘n gelyke voet sal plaas en nie een bo die ander bevoordeel nie, aangesien niemand by die huis Latyn praat nie. Die oogmerk is natuurlik om ongelykheid tussen wit en swart uit te wis. Ons sal maar sien hoe dit uitwerk.\n‘n Paar jaar gelede was daar (teen hierdie tyd weet ons al waar) ‘n hofsaak waartydens ‘n man vir moord tereggestaan het. In die loop van die saak het die vraag ontstaan of die aangeklaagde geestelik bekwaam was om verhoor te word. Die regter het twee deskundige getuies ontbied wat albei hoofde was van psigiatriese hospitale. Die een psigiater het bevind dat die beskuldigde geestelik normaal was en verhoor kon word en die ander dat hy onbekwaam was. Die regter het die getuienis aanvaar van die psigiater wat bevind het dat die beskuldigde geestelik versteurd was en hom na ‘n psigiatriese inrigting verwys. Hy verwys hom egter na die hospitaal waarvan die hoof die psigiater is wat bevind het dat hy niks makeer nie. Toe hy by die hospitaal opdaag, sertifisieer die psigiater hom as gesond en ontslaan hom. En so is hy dieselfde dag weer op straat.\nIn die nuus is daar oorsee op die oomblik ‘n storie van ‘n “kunstenares” wat onsigbare kunswerke “skep”. Onsigbare kunswerke! Daar is selfs ‘n museum vir onsigbare kuns in New York bekend as The Museum of Non-Visible Art (MONA) en onsigbare “kunswerke” word vir duisende dollars gekoop en verkoop. Een koerant het soos volg oor ‘n onlangse uitstalling van onsigbare kuns berig:\n“The most amusing aspect of the story is the image of snobby art collectors walking through empty studios staring at the blank walls with track lighting illuminating the nothingness on display. Some of the art afficionados actually stop and soak in the lack of art that is not hanging on the wall and tilt their heads in a deeply thoughtful way as if to project their profound understanding of the message sent by the brilliant young artist and her stunning ability not to create anything.”\nAs ‘n mens ‘n bietjie daaroor nadink is onsigbare kuns eintlik ‘n uitstekende ding. As die meerderheid van moderne en postmoderne kunswerke voortaan maar onsigbaar kon wees. En dink aan die seëning wat dit kon wees as popmusiek ook onhoorbaar word. Salig.\n‘n Onlangse beriggie op Praag maak melding daarvan dat die tekenprente Tom and Jerry voortaan vergesel moet wees van ‘n waarskuwing wat lui dat die tekenprent tonele kan bevat wat “rassevoordeel” uitbeeld. Die kennisgewing is snaakser as die tekenprent self!\nTen slotte sou ‘n stuk oor absurditiete onvolledig wees sonder om minstens te verwys na homoseksuele “huwelike”.\nWaarheen is ons wêreld op pad!\nSoos ek die Openbaringboek verstaan, sal voor die Koninkryk van die Hemele, die koninkryk van Satan eers kom. In Amerika is hy reeds flink in aantog met sy beste wapen in gereedheid: Om die mensdom te laat glo dat absurditeit normaal is.\nSkrywer Karel CombrinckGepubliseer op 5 Oktober 2014 Kategorieë Karel Combrinck, RubriekeSleutelwoord British Kaffraria, Frankryk, ISIS, koningin Elizabeth II, Moammar Gaddafi, onsigbare kuns, prostitusie, rassekwotas, Saddam Hoesein, teater van die absurde, Tom en Jerry, varkfeeste\nVorige Vorige artikel: Hong Kong se kleurrewolusie met Hollywood-tema\nVolgende Volgende artikel: Pa behandel nadat sitkamer afbrand


ATKV vier 88 jaar met nuwe advertensieveldtog | Maroela Media\nATKV vier 88 jaar met nuwe advertensieveldtog\nBouwer Bosch (Foto: André Badenhorst/ATKV)\nOns gil en skree en baklei nie. Ons boesem nie vrees in nie. Ons bou blok vir blok en steen vir steen aan ’n plek waar jy kan veilig voel en stil word. Waar jy weer kan hoop en droom oor môre, sonder om afgesonder te word. Sonder om verkleineer te word. Vir almal. Met ’n taal wat dien as sement.\nDít is die boodskap van die ATKV se nuutste advertensieveldtog om dié dinamiese organisasie se 88ste verjaardag te vier.\nDie splinternuwe reklameveldtog #heldhaftig het juis ten doel om mense wat lief is vir Afrikaans aan te moedig om deel van die ATKV te word.\nDie kletsrymer Hemelbesem (Simon Witbooi), die musikant en akteur Bouwer Bosch, digter Bibi Slippers en skrywer Piet Matipa is in dié veldtog as superhelde te sien. Saam is hulle ’n gedugte span en spoor hulle ander aan om by ’n organisasie aan te sluit wat Afrikaans op ’n innoverende wyse uitbou en bemark.\n“Die werk wat ons doen, maak van gewone mense in hul gemeenskap helde,” sê Sonél Brits, waarnemende besturende direkteur van die ATKV. “Toe die ATKV op ’n doodgewone Dinsdagaand in 1930 tot stand gekom het, was een ding seker: Die organisasie se hart was reg, sy hand was oop, sy voet gereed en sy mond het Afrikaans gepraat,” sê sy.\nAgt-en-tagtig jaar later kan ’n mens in die ATKV se projekte sien dat hierdie woorde nie net lippetaal was nie. “Ons projekte het nog altyd ’n integrale deel van ’n individu se ontwikkeling gevorm. Dit stel kinders in staat om later self die fakkel in hul gemeenskap op te neem en met hom te hardloop. Dan praat ons nie eens van die wonderlike werk wat die meer as 320 ATKV-takke in hul gemeenskappe doen nie. Ons kyk met trots terug op dit wat ons die laaste 88 jaar vermag het.”\nBibi Slippers (Foto: André Badenhorst/ATKV)\nVolgens Johan Jack Smith, projekbestuurder van dié veldtog, was die denkwyse agter die veldtog drievoudig. “Ons wou vir mense vertel wat ons regtig doen. Daar is nog te veel mense wat onseker is en dink die ATKV bestaan net uit vakansieoorde. Hulle weet nie noodwendig hoe betrokke ons in gemeenskappe, skole en die kunste is nie. Die advertensieveldtog wil dit ook tuisbring dat die ATKV inklusief en steeds relevant is.”\nHemelbesem, wat ook ’n ambassadeur vir ATKV-Crescendo is, sê dit is sy vierde jaar wat hy by die ATKV betrokke is. “Dit is vir my belangrik om my demografie te verteenwoordig en die heldedade wat Afrikaans na die tafel toe bring.”\nVolgens Piet Matipa het hy nie twee keer gedink toe die ATKV hom nader om deel van die reklameveldtog te word nie. “Ek sal baie doen vir die ATKV. Hulle het vir my ’n beurs gegee en gesorg dat ek my studies kon voltooi. Die doel van hierdie veldtog is om vir mense te wys dat Afrikaans ’n cool taal is en ek hoop hulle besef dit. Dit is ’n lekker taal!”\nBesoek die ATKV se webwerf en Facebook-blad\nSluit vandag nog teen net R86 per maand by die ATKV aan en staan ’n kans om die Fudjifilm X-T100-kamera ter waarde van R12 000 te wen!\nSMS “ATKV” na 44733*.\nKompetisie sluit 31 Oktober 2018.\nWenners van die BoekeJol-digkompetisie 2018 bekend!


Selfbeeld | Babas, kinders en swangerskap - 'n Tydskrif vir swanger vroue, ouers en die hele gesin | September 2021\nDaar is baie onbewuste boodskappe wat ons elke dag aan kinders oordra sonder dat ons dit eers besef. En dit is waarskynlik dat al hierdie gedagtes voorheen deur ons ouers ook onwillekeurig oorgedra is. Die probleem is dat al hierdie konsepte baie skadelik kan wees vir beide ouers en kinders.\nDie verhaal van die oorkom van 'n albino kind wat jou siel sal aanraak\nAlbinisme is 'n genetiese toestand wat tot vandag toe die oorsaak is van kontroversie en afkeer van onbekende redes wat min mense dit waag om te ondersoek. Die verhaal van die oorkom van hierdie dapper albino-seun sal nie net u siel raak nie, maar dit sal 'n bietjie help om die panorama op te klaar en kan as voorbeeld dien vir ons kinders om te leer dat niemand en niks hul persoonlikheid of hul drome kan beperk nie, hoe verskillend hulle ook al mag wees. u genetiese toestand.\n9 effektiewe truuks om u kind te leer om speen te hanteer sonder om te ly\nOns moes almal as kinders of adolessente bespot word. Ons weet dat dit moeilike situasies is om te hanteer wat 'n negatiewe impak kan hê op die manier waarop 'n persoon homself sien. Daar is diegene wat beter hulpbronne het om met hulle om te gaan, en diegene wat inteendeel so sleg reageer dat hulle net die situasie ingewikkelder maak.\nVerouderde frases wat aan kinders gesê word en dat u nou moet verdwyn\nWie wil nie hê dat kinders moet kom met 'n instruksieboek onder hul arm toe hulle gebore word nie? En dit is dat die opvoeding en die onderwys nie altyd maklik is nie. As ons baba gebore word, is daar baie stemme wat ons hoor. Almal rondom ons weet altyd meer as ons, en hulle huiwer nie om dit vir ons duidelik te maak nie.\nEk doen nou al 'n paar weke sessies in die sentrum waar ek aan sosiale vaardighede werk: fundamentele respek, nie-gewelddadige kommunikasie, selfbeeld, selfgeldendheid ... Hiervoor het ons 'n paar seuns en meisies gekies om deel te neem. . Hulle, tussen die ouderdom van 8 en 9 jaar, is nie bewus van die doelstellings vir die speletjies wat ons maak nie, maar hulle voel spesiaal omdat nie al hul metgeselle gekies is om te speel nie.\nOuers van die Vis teken\n4 groot gevare van winkelsentrums vir kinders tydens Kersfees\nBaba het amper in die swembad verdrink sonder dat iemand dit agterkom\nCopyright 2021 \_ Babas, kinders en swangerskap - 'n Tydskrif vir swanger vroue, ouers en die hele gesin \_ Selfbeeld